10 Perkara Yang Perlu Anda Tahu Mengenai Orleans Masters

Orleans Masters merupakan salah satu kejohanan Jelajah Dunia BWF yang telah mula dipertandingkan sejak 1994 bagi peringkat serantau di Perancis sebelum dinaiktaraf sebagai kejohanan nasional pada 1999 dan mula diiktiraf oleh Persekutuan Badminton Dunia (BWF) pada tahun 2012.

Menjelang kejohanan yang berlangsung di Palais des Sports bakal bermula hari ini, Sukanz hidangkan 10 perkara yang perlu anda ketahui mengenai kejohanan ini merangkumi informasi berkenaan kejohanan termasuk 9 wakil Malaysia yang bakal beraksi untuk tatapan anda:

Orleans Masters merupakan salah satu kejohanan Jelajah Dunia BWF (Super 300) yang dahulunya berada pada taraf Gred 3 dan dikenali sebagai Cabaran Antarabangsa (2012-2017) sebelum dinaikkan taraf ke Super 100 (2018-2022).

Orleans Masters hanya mula diiktiraf BWF pada 2012 sebagai sebahagian daripada sirkit Eropah dan ditukarkan nama ke Siri Antarabangsa Perancis sebelum kembali menggunakan nama Orleans bagi mengelakkan kekeliruan dengan Terbuka Perancis.

Seramai 9 wakil Malaysia menyertai kejohanan kali ini dengan gandingan beregu campuran negara, Chen Tang Jie-Toh Ee Wei diletakkan sebagai pilihan ke-7 kejohanan manakala gandingan Azryin Ayub-Low Juan Shen dan Tan Kian Meng-Lai Pei Jing yang mendaftar pada mulanya menarik diri daripada kejohanan kali ini.

Seramai 7 wakil Malaysia yang menyertai kejohanan kali ini merupakan mereka yang beraksi dalam kejohanan Madrid Masters 2023 yang berakhir pada Ahad lalu.

Hadiah keseluruhan Orleans Masters 2023 bernilai AS$240,000 (bersamaan ±RM1,056,840); peningkatan sebanyak AS$150,000 berbanding edisi yang lalu iaitu AS$90,000 (bersamaan ±RM396,315).

Juara kategori perseorangan Orleans Masters 2023 akan membawa pulang hadiah wang tunai bernilai AS$18,000 (bersamaan ±RM79,263) manakala juara kategori beregu pula meraih AS$18,960 (bersamaan ±RM83,490) bagi setiap pasangan.

Juara setiap kategori Orleans Masters 2023 akan meraih 7000 mata manakala naib juara akan mendapat 5,950 mata secara individu bagi pengiraan ranking dunia.

Orleans Masters 2023 bakal berlangsung di Palais des Sports – sebuah kompleks sukan tertutup serbaguna berkapasiti sekitar 3,000 tempat duduk. Pemilihan venue ini menjadikannya sebagai lokasi rasmi kejohanan bagi edisi ke-11 penganjurannya sejak mula diiktiraf pada 2012.

Mengikut rekod, Goh Jin Wei merupakan satu-satunya wakil Malaysia yang pernah meraih kejayaan dalam kejohanan Orleans Masters selepas berjaya menumpaskan wakil perseorangan wanita Indonesia, Fitriani pada tahun 2016.

#10 Denmark Raja Orleans Masters

Wakil Denmark paling banyak muncul juara di Orleans Masters sejak 2012 dengan rekod keseluruhan 6 wakil setakat ini – perseorangan lelaki (1), perseorangan wanita (1) dan beregu campuran (4).


Perlawanan Tier 1: Harimau Malaya Atasi Hong Kong, Pamer Corak Permainan Memberangsangkan

Selepas menumpaskan Brunei, Jumaat lalu, Pasukan bola sepak kebangsaan kendalian Kim Pan-gon berhasil merekodkan kemenangan kedua berturut-turut dalam perlawanan antarabangsa tier 1 dengan menumpaskan Hong Kong.

Skuad berjulukan Harimau Malaya ini mencetak kemenangan tersebut dengan keputusan 2-0 hasil jaringan Safawi Rasid menerusi sepakan penalti dan sepakan percuma oleh Safiq Rahim pada babak pertama dan kedua masing-masing.

Perlawanan Antarabangsa Tier 1 | Rabu, 1 Jun 2022

MALAYSIA 🇲🇾 2-0 🇭🇰 HONG KONG

⚽ Safawi Rasid 31' (P) Safiq Rahim 90'#FAM #HarimauMalaya pic.twitter.com/sYYsMrBaM0

— FA Malaysia (@FAM_Malaysia) June 1, 2022

Selain daripada merekodkan kemenangan, Harimau Malaya turut menyajikan corak permainan yang cukup meyakinkan dan memberangsangkan. Malaysia dilihat menguasai dan mendominasi permainan hampir sepanjang permainan berlangsung.

Serangan bertubi-tubi turut diatur ke arah gawang Hong Kong yang majoritinya digerakkan oleh pemain sayap lincah, Arif Aiman. Hasil daripada serangan tersebut, Malaysia mendapat banyak peluang di hadapan gol.

Sayangnya, bahagian serangan dilihat masih tumpul dimana daripada lambakan peluang yang hadir, hanya dua sahaja dapat diterjemahkan kepada jaringan.

Sementara itu, berakhirnya perlawanan menentang Hong Kong ini menandakan tamatnya dua aksi ‘pemanas badan’ yang diatur bagi mempersiapkan Harimau Malaya sebelum menghadapi pusingan akhir Kelayakan Piala Asia 2023.

Selepas ini, Malaysia yang bercita-cita untuk beraksi di pentas asia akan memulakan kempen kelayakan dengan menentang Turkmemistan (8 Jun) diikuti dengan menentang Bahrain (11 Jun) dan diakhiri dengan bertemu Bangladesh (14 Jun).

Featured Image: Football Association of Malaysia


Liga Juara-Juara UEFA: Edin Dzeko Bertemu Bekas Pasukannya di Pentas Akhir

Edin Dzeko berpeluang kembali beraksi di atas padang yang sama dengan bekas pasukannya, Manchester City tetapi kali ini sebagai lawan buat skuad berjulukan The Citizen itu apabila mereka bertemu di pentas akhir Liga Juara-Juara UEFA, akhir Mei nanti.

Menerusi Instagram miliknya, penyerang Bosnia itu tampak teruja menjelang pertemuan kedua-dua pasukan di Istanbul memandangkan sudah tujuh tahun berhijrah dari kota Manchester untuk ke bumi Itali bersama A.S Roma dan Inter Milan.

Manchester City mengesahkan tempat mereka sebagai finalis kejohanan tertinggi eropah itu setelah berjaya membelasah juara bertahan, Real Madrid 4-0 di Stadium Etihad sekaligus menjadikan agregat perlawanan 5-1, awal pagi tadi.

FULL-TIME | WE’RE ON OUR WAY TO ISTANBUL!!!

🔵 4-0 (5-1) ⚫ #ManCity | #UCL pic.twitter.com/tVxT2nhQzs

— Manchester City (@ManCity) May 17, 2023

Inter Milan pula mara lebih awal setelah menewaskan seteru setempat mereka, AC Milan di Stadium San Siro dan menjadikan agregat 3-0 berpihak kepada I Nerazzurri yang kembali ke pentas akhir selepas 13 tahun penantian.

Kemaraan kali kedua Manchester City tampak lebih menyakinkan dengan kehadiran penjaring terbanyak, Erling Haaland selaku tunjang utama bagi memastikan trofi Liga Juara-Juara UEFA menjadi milik The Citizen buat julung kalinya.

Kali terakhir Inter Milan menjuarai trofi keramat eropah itu adalah pada musim 2009/10 di bawah kendalian pengurus terkemuka, Jose Mourinho dan kini giliran Simone Inzaghi untuk mengulangi kejayaan tersebut.


Terbuka Singapura: Tang Jie-Ee Wei Ke Suku Akhir, Ketepikan Beregu No.11 Dunia

Beregu campuran negara yang sedang meningkat, Chen Tang Jie dan Toh Ee Wei berhasil mengesahkan tempat ke peringkat suku akhir saingan Terbuka Singapura 2023 yang kini bertaraf Super 750.

Pasangan pemain yang berusia 25 dan 22 tahun masing-masing ini melakar kemaraan berkenaan dengan mengetepikan cabaran beregu No.11 dunia dari Belanda, Robin Tabeling dan Selena Piek di Pusingan 16, sebentar tadi.

Dalam pertarungan tersebut, Tang Jie-Ee Wei yang berada di ranking ke-21 dunia turut mencipta kemenangan bergaya apabila menumpaskan Robin-Selena secara “straight set” dengan skor 21-17 dan 21-17 dalam tempoh masa 34 minit permainan sahaja.

Singapore Open 2023XD – R16          🇲🇾CHEN Tang Jie🏅21 21 🇲🇾TOH Ee Wei🏅          🇳🇱Robin TABELING17 17 🇳🇱Selena PIEK

— BWFScore (@BWFScore) June 8, 2023

Kemenangan tersebut sekaligus membalas dendam terhadap kekalahan di tangan pasangan yang sama ketika mereka bertemu buat julung kalinya dalam saingan Terbuka Swiss pada Mac lalu.

Sementara itu, di peringkat suku akhir kelak, Tang Jie-Ee Wei akan berhadapan dengan beregu campuran Hong Kong yang berada di tangga ke-24 dunia, Reginald Lee Chun Hei dan Ng Tsz Yau bagi merebut slot ke peringkat separuh akhir.

Untuk makluman, gandingan Hong Kong ini mara ke peringkat suku akhir selepas menundukkan sepasang lagi beregu campuran negara, Goh Soon Huat dan Shevon Jemie Lai menerusi tiga set permainan yang berkesudahan dengan skor 14-21, 21-16 dan 21-9 pada petang tadi.

Featured Image: Perodua Malaysia Masters 2023


Decathlon Buka Cawangan Ke-10 Di Cyberjaya – Bermula 15 Oktober

Jenama gedung yang menjual pelbagai barangan sukan dari Perancis, Decathlon bakal membuka cawangan kesepuluhnya dalam negara di Cyberjaya.

Dimaklumkan, cawangan Decathlon yang akan dibuka di Dpulze Shopping Centre ini bakal menjadi salah satu gedung terbesarnya. Ianya akan menempatkan lebih 5,000 produk yang merangkumi lebih 60 jenis sukan.

Difahamkan ini juga merupakan cawangan ketiganya dibuka pada tahun ini selepas Kuala Lumpur City Centre (KLCC) dan Puchong.

Bersempena dengan pembukaan cawangan itu, Decathlon Malaysia menjalankan pelbagai program pada 15 dan 16 Oktober bermula 10 pagi hingga 10 malam untuk para pengunjung yang hadir.

Antaranya, segmen “Mega-Zumba” bersama Hannah Kamal, “Stretch and Breath” dengan Atilia Haron dan “Mega-Yoga” bersama Hot Yo Studio serta “Mega-Workout” dengan Evomania.

Selain itu, Decathlon turut menawarkan kad hadiah (gift card) bernilai RM50 untuk 250 pengunjung pertama pada 15 Oktober. Tidak ketinggalan, ais-krim sihat serta jus turut disajikan secara percuma kepada para hadirin.

Bukan itu sahaja, Decathlon turut menganjurkan aktiviti larian iaitu Decathlon Fun Run yang berjarak 5 kilometer (km) di Cyberjaya pada 16 Oktober. Ianya terbuka kepada peserta tanpa mengira peringkat umur.

Untuk menyertai kesemua program yang dianjurkan, anda boleh klik pautan ini, DECATHLON CYBERJAYA OPENING: SAVE THE DATE.


Terbuka Vietnam: Jin Wei Mara Separuh Akhir, Kisona Kandas Suku Akhir

Pertembungan melibatkan dua perseorangan wanita negara di peringkat separuh akhir Terbuka Vietnam – Jelajah Super 100 BWF – tidak akan berlaku.

Ini berikutan hanya Goh Jin Wei sahaja berjaya melepasi cabaran di peringkat suku akhir, pada hari ini. Pemain berusia 22 tahun ini mengatasinya dengan menumpaskan pemain tuan rumah, Vu Thi Anh Thu dengan skor 9-21, 21-10 dan 21-7.

YONEX-SUNRISE Vietnam Open 2022WS – Quarter final 9  21 21 🇲🇾Jin Wei GOH🏅21 10  7  🇻🇳Thi Anh Thu VU

🕗 in 39 minutes https://t.co/AtHluOPoEt

— BWFScore (@BWFScore) September 30, 2022

Keputusan itu sekaligus membolehkannya mara ke peringkat separuh akhir yang akan berlangsung pada hari esok.

Sebagai rekod, ini merupakan pentas separuh akhir yang pertama buat Jin Wei selepas hampir 4 bulan.

Kali terakhir Jin Wei ke peringkat separuh akhir adalah dalam saingan Antarabangsa Itali pada awal Jun lalu.

YONEX-SUNRISE Vietnam Open 2022WS – Quarter final21 21 🇻🇳Thi Phuong Thuy TRAN🏅19  7  🇲🇾Selvaduray KISONA

🕗 in 37 minutes https://t.co/gxni4z5exM

Sementara itu, seorang lagi perseorangan negara, Kisona Selvaduray kandas di peringkat suku akhir selepas tumpas kepada seorang lagi pemain tuan rumah, Tran Thi Phuong Thuy secara “straight set” dengan pungutan mata 19-21 dan 7-21.

Ini menjadikan Tran Thi Phuong Thuy yang akan bertemu Jin Wei di peringkat separuh akhir bagi merebut tempat ke perlawanan akhir.

Featured Image: Badminton Association of Malaysia


MotoGP Malaysia Diawalkan Seminggu Susulan Pembatalan Perlumbaan di Australia

FIM, IRTA dan Dorna Sports mengumumkan perlumbaan MotoGP Malaysia 2021 yang berlangsung di Litar Antarabangsa Sepang (SIC) akan dilangsungkan pada 22 hingga 24 Oktober – seminggu awal dari tarikh asal.

Pindaan tarikh tersebut dibuat susulan pembatalan GP Australia di Litar Phillip Island ekoran sekatan perjalanan masuk ke negara tersebut dan masalah logistik disebabkan oleh pandemik Covid-19.

Dalam kenyataan yang dikeluarkan, MotoGP mengharapkan GP Australia akan dapat dilangsungkan kembali pada tahun hadapan.

Sementara itu, pihaknya turut berbesar hati mengumumkan penambahan GP Algarve yang akan berlangsung di Litar Antarabangsa Algarve, Portugal dalam kalendar MotoGP musim ini.

GP Algarve akan berlangsung pada 5 hingga 9 November kelak.


Cabaran Antarabangsa Iran: Justin Hoh Buat Perhitungan Dengan Pemain No.8 Indonesia

Perseorangan remaja lelaki negara, Justin Hoh, 18 tahun, akan membuat perhitungan dengan pemain No.8 Indonesia, Syabda Perkasa Belawa, 21 tahun, bagi merebut gelaran juara Cabaran Antarabangsa Iran Fajr 2023.

Terdahulu, Justin berhasil mengesahkan tempat ke perlawanan akhir selepas menumpaskan Alvi Wijaya Chairullah yang juga merupakan perseorangan lelaki dari Indonesia di peringkat separuh akhir, petang tadi.

Dalam pertarungan tersebut, Justin yang menghuni ranking ke-140 pada ketika ini mencetak kemenangan secara “straight set” dengan skor 21-14 dan 21-16 dalam tempoh masa sekitar setengah jam permainan.

Sementara itu, Syabda yang merupakan pemain di ranking ke-117 dunia mara setelah menumpaskan rakan senegaranya, Iqbal Diaz Syahputra juga secara “straight set” dengan skor 21-13 dan 21-18.

Untuk makluman, pertembungan di perlawanan akhir pada hari esok akan menjadi yang kedua melibatkan Justin dan Syabda di peringkat kejohanan antarabangsa.

Sebagai rekod, kedua-duanya pernah bertemu sebanyak satu kali sebelum ini dan ianya berlangsung di kejohanan Siri Antarabangsa Malaysia sekitar tiga bulan lalu.

Bagaimanapun, pertarungan di peringkat Pusingan 16 kejohanan terbabit memihak kepada Syabda dengan keputusan 21-14, 17-21 dan 17-21.

Sebagai tambahan, juara bagi kategori perseorangan Cabaran Antarabangsa Iran Fajr akan dapat membawa pulang hadiah berupa wang tunai bernilai AS$1,300 (±RM5535) serta 4,000 pungutan mata.

Sementara itu, naib juara pula akan menerima AS$650 (±RM2767) serta 3,400 pungutan mata.


Hafizh Syahrin Ucap ‘Bye-Bye’ Kepada Sukan Permotoran

Pelumba motosikal negara, Hafizh Syahrin memberi bayangan bersara daripada arena sukan permotoran pada penghujung tahun 2020.

Pelumba daripada pasukan Aspar Team yang bersaing dalam kejuaraan dunia Moto2 membuat pengumuman mengejutkan itu menerusi satu muat naik Instagram Story miliknya, tengah malam tadi.

“Akhir tahun 2020, 13 tahun dalam Motorsports, bye-bye.” tulis Hafizh.

Hafizh berusia 26 tahun mencetuskan fenomena dalam kalangan peminat sukan permotoran negara apabila berjaya menembusi saingan kelas premier, MotoGP pada tahun 2018 dan 2019 bersama pasukan Tech3.

Pencapaian terbaiknya hadir ketika perlumbaan GP Argentina musim 2018 dengan menamatkan perlumbaan di tempat ke-9 walaupun bermula daripada petak ke-23.

Tahun itu juga menyaksikan El Pescao bersaing sengit bersama-sama pelumba Petronas Yamaha SRT, Franco Morbidelli untuk merebut gelaran Rookie Of The Year.

Sayangnya, Hafizh tewas kepada Morbidelli di penghujung musim dengan hanya dibezakan 4 mata.

Musim 2019, Hafizh gagal mengekalkan konsistensinya. Dia bergelut untuk menyesuaikan diri dengan jentera baharu, KTM dan hasilnya Hafizh hanya mengutip 9 mata daripada 19 perlumbaan.

Bertambah mendukacitakan, selepas daripada 9 perlumbaan pasukannya telah mengumumkan menggantikan Hafizh dengan pelumba baharu, Brad Binder untuk saingan MotoGP musim 2020.

Awal tahun ini, Hafizh menarik nafas lega apabila direkrut sebagai pelumba pasukan berpangkalan di Sepanyol, Aspar Team yang bersaing dalam kelas Moto2.

Dia berhasrat menjadikan saingan Moto2 musim ini sebagai batu loncatan untuk kembali semula ke saingan kelas premier MotoGP.

Bagaimanapun, setelah mengharungi 4 perlumbaan Moto2 musim ini, prestasi Hafizh dilihat kurang memberangsangkan dan hanya menduduki tangga ke-14 dengan jumlah kutipan 17 mata.

Sehingga kini tiada sebarang penjelasan lanjut daripada Hafizh sendiri mengenai mengapa dia berhasrat untuk bersara daripada sukan permotoran setelah tamatnya tahun 2020.


Bonnie Raih Pingat Emas di Kejohanan Dunia Para Powerlifting 2021

Atlet para negara merangkap pemenang pingat emas Sukan Paralimpik Tokyo 2020, Bonnie Bunyau Gustin berhasil meraih satu lagi pingat emas.

Kali ini, atlet berusia 22 tahun kelahiran Sarawak mendapat medal emas tersebut setelah muncul juara dalam angkat berat kategori 72 kilogram (kg) di Kejohanan Dunia Para Powerlifting 2021 yang berlangsung di Tbilisi, Georgia, awal pagi tadi, waktu Malaysia.

Aaand it’s 🥇 again for Gustin!He wins second consecutive world title with a 210kg-lift! 🥳🥳🥳#Tbilisi2021 | #ParaPowerlifting | @Paralympics | @ParalympicMsia pic.twitter.com/oyQogdbEZJ

Paralimpik 2020: Bonnie Sumbang Emas Pertama Negara & Pecah Rekod Temasya

Kilauan emas itu menjadi milik Bonnie dengan melakukan angkatan seberat 200kg pada percubaan pertama dan diikuti dengan angkatan 206kg serta 210kg pada percubaan berikutnya.

Kejayaan meraih kilauan pingat emas tersebut turut menjadikan Bonnie berhasil mempertahankan kemenangan yang diraihnya dua tahun yang lalu di pentas yang sama.

Sementara itu, pingat perak pulak dibawa pulang oleh atlet para China, Hu Peng dengan angkatan terakhir seberat 200kg dan pingat gangsa pula dirangkul oleh atlet para Mesir, Ibrahim Shaaban.

Untuk rekod, dua tahun lalu, Bonnie melakukan angkatan seberat 190kg untuk muncul juara dalam kategori 65kg di Kejohanan Dunia Para Powerlifting 2019 yang berlangsung di Astana, Kazakhstan.


Ranking FIFA: Menang Lawan Filipina, Kalah Kepada Singapura – Malaysia Kekal Di Tangga 154

Kedudukan skuad bola sepak kebangsaan, Harimau Malaya tidak berganjak dan sama seperti bulan lalu setelah mengharungi dua perlawanan antarabangsa, baru-baru ini.

Menerusi kemaskini terbaru oleh Persekutuan Persatuan Bola Sepak Antarabangsa (FIFA) pada hari ini, ianya memaparkan pasukan Malaysia berada di tangga ke-154 dunia.

Kedudukan ini hasil daripada skuad kebangsaan yang kini dibimbing oleh Kim Pan-gon merekodkan kemenangan 2-0 ke atas Filipina serta tewas 1-2 kepada Singapura pada 23 dan 26 Mac lalu.

Ranking Harimau Malaya | 31 Mac 2022

Kemas kini terbaharu ranking FIFA hari ini, Malaysia di tangga 154 dunia, kekal sama seperti kedudukan pada kemas kini terdahulu, 10 Februari 2022

* Kemas kini seterusnya 23 Jun 2022#FAM #HarimauMalaya #FIFARanking pic.twitter.com/JdGYpyMzXR

— FA Malaysia (@FAM_Malaysia) March 31, 2022

Sementara itu, Vietnam kekal sebagai pasukan No.1 di rantau asia tenggara dengan menghuni ranking ke-96 dunia. Ianya diikuti oleh Thailand serta Filipina di kedudukan ke-111 dan ke-133 dunia.

Sebuah lagi pasukan asia tenggara yang berada di atas Malaysia ialah Myanmar dimana mereka menghuni ranking ke-152 dunia.

Selain itu, Singapura dan Indonesia masih kekal berada di bawah Malaysia namun kedudukan mereka mencatatkan peningkatan dengan menduduki ranking ke-158 dan ke-159 masing-masing pada kali ini.

Sebagai tambahan, kemaskini ranking dunia berikutnya adalah pada 23 Jun 2022.

Featured Image: Football Association of Malaysia


Piala Malaysia: Selangor Garang Dibimbing Orang Jerman, Melaka Tumpul Di Gelanggang Sendiri

Pusingan ke-16 saingan Piala Malaysia 2020 akan diteruskan pada malam ini dengan pertembungan di antara Selangor menentang Melaka di Stadium Hang Jebat.

Bagaimanapun, ekoran Perintah Kawalan Pergerakan Bersyarat (PKPB) yang diimplemenkan oleh pihak kerajaan di seluruh negeri Selangor dan Wilayah Persekutuan Kuala Lumpur, skuad Red Giants perlu menggunakan stadium di luar kawasan tersebut sebagai home mereka.

Untuk memeriahkan lagi pertemuan di antara kedua-dua pasukan Liga Super ini, kami sajikan kepada anda 10 fakta menarik mengenai Selangor dan Melaka menjelang sepak mula yang dijadualkan jam 9 malam ini:

Tiga daripada lima pertembungan di antara Selangor dan Melaka sebelum ini berkesudahan dengan keputusan seri termasuk pertemuan terakhir mereka dalam saingan Liga Super 2020.

Sejak Melaka kembali ke saingan Liga Super, skuad Hang Tuah hanya memperoleh dua kemenangan ke atas Selangor dalam semua pertandingan manakala Red Giants mencatatkan tiga kemenangan.

Ketika ini pasukan Melaka ketandusan kemenangan dalam lima perlawanan terakhir mereka. Dan Melaka tidak pernah merekodkan enam perlawanan tanpa kemenangan sejak Mei 2018.

Sejak Selangor melantik Michael Feichtenbeiner sebagai pengendali sementara mereka, Selangor tampil garang dengan menjaringkan sekurang-kurangnya 3 gol dalam kesemua 3 perlawanan yang dibimbingnya.

Pada ketika ini Selangor telah mencatatkan dua kemenangan berturut-turut. Mereka tidak pernah memenangi tiga perlawanan berturut-turut dalam semua pertandingan sejak April 2019.

Hampir 50% jaringan Selangor dalam tiga perlawanan terakhir mereka dihasilkan oleh Ifedayo Olusegun iaitu 7 daripada 15 gol.

Menariknya, 61% jaringan gol Melaka pada musim ini dijaringkan di tempat lawan iaitu 8 daripada 13 gol. Malam ini, walaupun beraksi di gelanggang sendiri tetapi di atas kertas Selangor menjadi tuan rumah. Apakah yang bakal terjadi?

Sejak 14 musim terdahulu, Selangor hanya gagal ke peringkat suku akhir Piala Malaysia sebanyak dua kali dan yang terbaharu pada musim 2018.

Melaka berjaya mara ke peringkat suku akhir sebanyak 3 kali daripada 5 penampilan terakhir mereka dalam kempen Piala Malaysia.

Dalam tiga kempen terakhir Selangor dalam saingan Piala Malaysia, mereka gagal mencatatkan sebarang kemenangan pada aksi pertama di mana ianya sekadar berakhir dengan dua seri dan satu kekalahan.


Halim Saari Dijangka Pulih Sepenuhnya Pada Penghujung Tahun

Pemain tengah Selangor, Halim Saari yang mengalami kecederaan anterior cruciate ligament (ACL) dijangka bakal pulih sepenuhnya pada penghujung tahun ini.

Perkembangan itu disampaikan oleh ahli fisioterapi Selangor, Helber Ricard sambil memuji Halim yang cukup komited mengikuti segala rancangan pemulihan yang diberikan.

Ketika ini, pemain tengah berusia 26 tahun ini sedang memasuki fasa kedua pemulihan ACL.

“Halim sangat profesional sepanjang sesi pemulihannya. Dia mengikuti setiap rancangan yang telah ditetapkan.

“Selama fasa pertama, dia telah melakukan pemulihan dengan baik terutama dalam menjaga kaki kanannya dalam keadaan kuat dengan semua latihan dilakukan di gim,”

“Sekarang dia berada dalam fasa kedua pemulihannya di mana fokusnya akan lebih kepada program pengukuhan bersama saya dan Jurulatih Khairulanwar (jurulatih kecergasan).

“Kami sangat berpuas hati dengan kemajuan pemulihannya,”

“Halim kemungkinan akan pemulihan sepenuhnya pada akhir tahun ini dan akan dapat mengikuti program latihan pasukan pada pramusim berikutnya untuk bersiap sedia untuk pertandingan Liga M musim depan,” katanya seperti dipetik daripada Selangor FC.

Halim ditimpa kecederaan ini ketika turun menentang Terengganu di Stadium Sultan Mizan Zainal Abidin pada aksi kedua Liga Super pada mac lalu.

Untuk makluman, ini merupakan kali kedua pemain kelahiran Kulim, Kedah ditimpa kecederaan yang cukup menggerunkan buat mana-mana pemain bola sepak profesional ini.

Kecederaan ACL pertamanya berlaku ketika menentang pasukan yang sama dalam aksi separuh akhir Piala FA 2017.


BAC 2022: Zii Jia Diundi Bertemu Pemain China, Tze Yong Lawan Perseorangan No.2 India

Jaguh perseorangan badminton negara, Lee Zii Jia akan memulakan saingan memburu gelaran sebagai ‘Raja Asia’ dalam Kejohanan Badminton Asia (BAC) 2022 dengan menentang pemain China.

Hasil undian yang berlangsung pada hari ini, Zii Jia yang menghuni ranking ketujuh dunia bakal bertarung menentang Sun Fei Xiang, 23 tahun, yang berada ranking ke-54 dunia pada Pusingan 32.

Berdasarkan rekod, Fei Xiang pernah menentang Zii Jia sebanyak satu kali sebelum ini dalam saingan Kejohanan Badminton Asia Remaja (Berpasukan) 2016. Bagaimanapun, dalam perlawanan tersebut, Zii Jia tumpas ‘straight set’ dengan skor 13-21 dan 18-21.

Sementara itu, wakil kedua negara, Liew Daren, ranking ke-35 dunia, diundi menentang pemain No.1 Korea, Heo Kwanghee (ranking ke-30) di pusingan yang sama. Kedua-dua pemain ini sudah pernah berentap sesama sendiri sebanyak empat kali dan hanya satu perlawanan sahaja dimenangi oleh Daren.

Untuk wakil ketiga negara, Ng Tze Yong pula bakal memulakan kempen sulungnya di pentas BAC ini dengan menentang pemain No.2 India, Srikanth Kidambi yang juga merupakan pemain No.11 dunia. Ini bakal menjadi pertarungan sulung melibatkan kedua-dua pemain di pentas antarabangsa.

Wakil perseorangan lelaki terakhir negara, Aidil Sholeh, ranking ke-112 dunia, yang berusia 22 tahun pula diundi menentang pemain Taiwan yang menghuni ranking ke-15 dunia, Wang Tzu Wei.

Untuk makluman semua, saingan BAC ini telah dinaiktaraf menjadi kejohanan setaraf Jelajah Dunia Super 1000 BWF. Ini menjadikan pemenang bakal mendapat sebanyak 12,000 mata. Kejohanan ini dijadualkan berlangsung di Manila, Filipina bermula pada 26 April hingga 1 Mei hadapan.


Formula 1: Audi Ambil Pegangan Minoriti Kumpulan Sauber

Pasukan Formula 1 (F1) yang berpangkalan di Switzerland, Sauber mengumumkan Audi telah mengambil pegangan minoriti dalam kumpulannya pada Januari 2023.

Sauber yang kini berlumba dalam kancah F1 sebagai Alfa Romeo Racing mengumumkan perkara berkenaan menerusi satu kenyataan rasmi, semalam.

Sauber Group statement. ⬇ #F1

— Alfa Romeo F1 Team Stake (@alfaromeoorlen) January 30, 2023

Ini merupakan satu perkembangan penting ke arah penyertaan syarikat berpangkalan di Jerman itu dalam perlumbaan F1 bermula tahun 2026 kelak, dimana Sauber akan menjadi rakan strategiknya.

Pada tahun lalu, Audi mengesahkan menyertai arena F1 sebagai pengeluar enjin dimana peraturan enjin baharu akan dikuatkuasakan pada tahun 2026 – peningkatan penjanaan kuasa elektrik dan penggunaan 100% bahan api tanpa fosil.

Kemudiannya, ia disusuli dengan pengumuman oleh Audi mencapai persetujuan dengan Sauber untuk menjadi rakan strategiknya bermula tahun 2026 kelak.


Pemilik Kelantan Tertarik Dengan Skil & Bakat Pemenang Anugerah Puskas?

“Saya berminat dengan En Faiz Subri. Skil dan bakatnya perlu di TRW (The Red Warriors).” tulis pemilik Kelantan FC, Norizam Tukiman menerusi laman sosialnya.

Norizam memuat naik posting tersebut sambil mengepilkan tangkap layar sebuah berita berkenaan Faiz Subri – pemain asia pertama memenangi Anugerah Puskas Persekutuan Persatuan Bola Sepak Antarabangsa (FIFA) – yang menangguhkan hasratnya untuk berkelana ke Hungary.

Untuk makluman semua, Faiz berjaya merangkul anugerah berprestij tersebut pada tahun 2016 apabila sepakan percuma jarak jauhnya yang melawan ‘hukum fizik’ terbang cantik dan mengelirukan penjaga gol lawan sebelum menerjah lawan ketika menentang Pahang dalam saingan Liga Super.

Artikel Berkaitan: Pemilik TRW Kelantan FC Tarik Minat Pelabur Baharu Untuk Bangunkan Pasukan?

Sekiranya minat yang diluahkan oleh Norizam yang juga merupakan seorang pelabur dan usahawan itu dijelmakan dengan usaha untuk menandatangani Faiz secara serius, ia boleh disimpulkan sebagai sirih pulang ke gagang memandangkan pemain sayap berusia 33 tahun itu pernah beraksi bersama TRW suatu masa dahulu.

Walaupun kelibat Faiz dalam kancah bola sepak profesional tempatan tidak lagi kelihatan setelah meninggalkan pasukan Pulau Pinang pada tahun 2019 yang lalu, pemain ini belum lagi mengumumkan menggantungkan butnya. Kelibatnya masih dapat dilihat bersama pasukan amatur dan ‘semi-professional’ seperti Northern Lions Football Club dan Kuala Kangsar FC.

Artikel Berkaitan: Marco Tidak Lagi Bimbing Kelantan, Tugas Dipikul Oleh Rezal Zambery

Selain itu, sekiranya Norizam serius untuk mengikat Faiz menyertai pasukannya, kehadirannya ke dalam pasukan Kelantan boleh memberikan impak dari segi pengalamannya terutamanya kepada majoriti pemain-pemain muda di dalam pasukan tersebut untuk mengharungi saingan Liga Premier, musim hadapan.

Featured Image: FIFA Football Awards


Remko Pasveer Raih Debut Di Usia 38 Tahun Bersama Belanda

Pertemuan antara Poland dan Belanda dalam saingan Liga Negara-Negara UEFA menyaksikan penjaga gol berusia 38 tahun berjaya meraih penampilan sulungnya bersama skuad berjulukan Oranje.

Perlawanan yang berlangsung awal pagi tadi waktu Malaysia bukan sahaja memperlihatkan Pasveer beraksi selama 90 minit bahkan turut membantu pasukannya merekodkan kemenangan tanpa bolos dengan keputusan akhir 2-0. Berdasarkan statistik, dia turut merekodkan dua aksi penyelamatan yang tepat ke arah gawang gol.

Untuk makluman semua, Pasveer merupakan penjaga gol utama AFC Ajax yang beraksi dalam saingan Eredivisie. Setakat ini, dia beraksi dalam ketujuh-tujuh perlawanan liga serta kedua-dua aksi dalam Kumpulan A bagi saingan Liga Juara-Juara UEFA (UCL).

Getting ready for his 𝗱𝗲𝗯𝘂𝘁! 🚧⚡ #NationsLeague #POLNED pic.twitter.com/2ObPYLawv9

— OnsOranje (@OnsOranje) September 22, 2022

Penjaga gol yang memiliki ketinggian 1.87 meter (m) ini memulakan kariernya profesionalnya bersama FC Twente sekitar tahun 2004. Bermula daripada situ, dia telah berpindah ke beberapa kelab namun kesemuanya berpangkalan di negara kelahirannya sahaja.

Sehingga kini, dia telah merekodkan 429 penampilan disamping mencatatkan 131 perlawanan tanpa bolos dalam kariernya bersama kesemua kelab-kelab tersebut.

Bagaimanapun, usia 38 tahun ini bukanlah yang tertua pernah direkodkan melakukan debut bersama skuad kebangsaan. Antara pemain yang lebih tua, dapat dijejak, melakukan debut berbanding Pasveer ialah Zeljko Vukovic bersama Austria pada usia 39 tahun.


Kekosongan Slot Import ASEAN JDT Bakal Diisi Oleh Syahrian Abimanyu?

Kekosongan slot pemain import kuota ASEAN yang ditinggalkan oleh bekas kapten, Hariss Harun di Johor Darul Ta’zim (JDT) hampir pasti terjawab dengan pengumuman oleh Pengarah Sukan, Martin Prest pada hari ini.

Menurut pengumuman tersebut, pemain muda berasal dari Indonesia,  Syahrian Abimanyu akan kembali bersama skuad Harimau Selatan selepas tamat tempoh pinjaman singkat bersama pasukan Newcastle Jets.

Pemain yang mesra dengan panggilan Abi dan berusia 22 tahun ini akan pulang untuk membantu JDT mengharungi baki saingan Liga Malaysia 2021.

Dia dijangka mengisi slot kekosongan yang ditinggalkan oleh Hariss bukan sahaja kerana datangnya daripada negara Indonesia yang merupakan salah sebuah negara ASEAN.

Faktor lainnya adalah kerana dia sendiri merupakan seorang pemain tengah ‘No.6’. Berdasarkan pemerhatian kepada gaya dan kemampuan individunya, Abi gemar turun ke bahagian tengah untuk mendapatkan bola.

Setelah mendapat bola, dia akan melakukan hantaran jauh mencari rakan sepasukannya.

Posisi dan tugasan ini hampir sama dimainkan oleh Hariss ketika menyarung jersi Merah Biru. Bagaimanapun, Hariss mempunyai tugasan tambahan iaitu mematahkan pergerakan pemain tengah pasukan lawan ketika menyerang.

🔝 Punyai pakej lengkap🆚 Pernah berdepan Nik Akif dan rakan-rakan❌ Tidak akan bersama JDT IIBerikut adalah apa yang anda perlu tahu tentang Syahrian Abimanyu.Berita penuh ➡ https://t.co/iPDRS25Vi0 pic.twitter.com/1fDPBmOQt5

Ketika ini, Aby sedang bersama-sama skuad kebangsaan Indonesia yang dibimbing oleh Shin Tae-yong untuk mengharungi saingan pusingan kedua kelayakan Piala Dunia 2022/Piala Asia 2023 peringkat Kumpulan G.

Skuad Garuda dijadualkan bertemu Thailand (4 jun), Vietnam (8 jun) dan Emiriah Arab Bersatu (12 jun).

Featured Image: JOHOR Southern Tigers & Newcastle Jets


GP Rusia: Hamilton Berpeluang Menyamai Rekod Schumacher

Pelumba Mercedes-AMG Petronas, Lewis Hamilton kini berpeluang untuk mencatatkan satu lagi rekod gemilang dalam kariernya minggu ini.

Hamilton berpeluang menyamai rekod bekas pelumba Ferrari iaitu Michael Schumacher jika beliau berjaya merangkul kejuaraan di GP Rusia.

Jika berjaya menang di GP Rusia, Hamilton bakal menyamai jumlah perlumbaan yang dimenangi oleh Schumacher dengan 91 kemenangan.

Sebelum ini, rekod kemenangan yang dicatatkan Schumacher itu dilakukan pada 14 tahun lepas iaitu pada 2006.

A must watch! 🎥👌🏼 Join the Team in the garage for a behind-the-scenes look at how we prepped the W11 ahead of Quali in Hungary earlier this year! 👏 pic.twitter.com/l0mDIgvClB

Bercakap kepada Sky Sports, Hamilton nyata bersyukur kerana dikurniakan pasukan yang cukup hebat dalam membantunya mencapai rekod kemenangan yang sebegitu gemilang.

“Seperti macam dalam mimpi pula. Jelas sekali, ianya adalah nikmat yang cukup besar apabila mempunyai pasukan yang cukup hebat serta kereta yang boleh memberikan prestasi yang baik setiap minggu.”

Hamilton juga tidak menafikan kehadiran rakan sepasukan, Valtteri Bottas yang sentiasa menjadi asbab kepada dirinya untuk bekerja keras.

The @F1Subreddit had a TONNE of questions for @ValtteriBottas in his recent AMA – so we made a video with his answers! Thanks to our pals @TIBCO for organising! Let's do it again soon! 🙏

“Saya sentiasa bersyukur kerana mempunyai ramai individu yang akan memaksa saya untuk sentiasa bekerja keras. Saya cumalah sebahagian daripada rantaian pasukan.”

“Tetapi untuk memenangi perlumbaan bukannya mudah apabila anda mempunyai pemandu hebat seperti Valtteri Bottas yang sendiri memberikan saingan sengit kepada anda setiap minggu.”

Andai Hamilton berjaya memenangi kejuaraan GP Rusia, beliau akan menyamai rekod kemenangan Schumacher dengan 91 perlumbaan.

Rekod itu jauh meninggalkan Sebastian Vettel (53 kemenangan) dan juga Alain Prost (51 kemenangan).


FIFA Lulus Format Baharu Piala Dunia – 4 Pasukan, 12 Kumpulan

Tanda tanya mengenai format baharu Piala Dunia bermula edisi 2026 yang melibatkan 48 buah pasukan akhirnya terjawab.

Menerusi makluman oleh badan induk bola sepak dunia, Persekutuan Persatuan Bola Sepak Antarabangsa (FIFA) selepas mengadakan kongres di Kigali, Rwanda mencapai kata sepakat untuk menggunakan format 12 kumpulan yang diisi dengan 4 buah pasukan sekumpulan.

Juara, naib juara serta lapan buah pasukan pasukan terbaik di tempat ketiga merentasi semua kumpulan akan mara ke peringkat kalah mati iaitu Pusingan 32. Ini bermakna setiap pasukan akan beraksi sekurangnya tiga perlawanan di peringkat kumpulan.

Perkembangan ini sekaligus merubah format asal ingin diketengahkan iaitu melibatkan 16 kumpulan diisi dengan 3 buah pasukan yang membuatkan setiap pasukan hanya bermain sekurang-kurangnya dua perlawanan sahaja.

An important date for the diary 👀📆

The FIFA Council has confirmed when the @FIFAWorldCup 2026 final will take place – as well as the format for the first-ever 48-team edition. pic.twitter.com/fdXZkLfTvh

— FIFA (@FIFAcom) March 14, 2023

Sementara itu, hanya juara dan naib juara pasukan sahaja akan ke peringkat kalah mati.

Menjelaskan dengan lebih lanjut, FIFA berkata pemilihan dibuat selepas mempertimbangkan integriti sukan, kebajikan pemain, perjalanan pasukan, komersial dan tarikan sukan termasuk pengalaman pasukan dan penyokong.

Format ini juga disemak semula bagi mengurangkan risiko pakatan sulit (pengaturan) dan memastikan setiap pasukan bermain minimum tiga perlawanan disamping memberikan tempoh rehat yang seimbang antara setiap pasukan bertanding.

Dalam makluman yang sama, FIFA turut mengesahkan perlawanan akhir Piala Dunia 2026 yang berlangsung di Amerik Syarikat, Mexico dan Kanada ditetapkan pada tarikh 19 Julai (Ahad).


KKD, KBS Bincang Untuk Buat Tayangan Skrin Besar Liga Malaysia

Para peminat bola sepak tempatan berkemungkinan besar dapat menyaksikan perlawanan melibatkan pasukan kesayangan mereka beraksi dalam kancah Liga Malaysia menerusi tayangan skrin besar di beberapa tempat terpilih.

Perkembangan ini hadir melalui makluman oleh Menteri Komunikasi dan Digital, Fahmi Fadzil setelah beliau mengadakan perbincangan awal bersama-sama Menteri Belia dan Sukan, Hannah Yeoh.

“Kita harap mungkin akan ada sedikit kerjasama bersama-sama Kementerian Belia dan Sukan untuk membuat siaran (langsung) secara skrin besar di beberapa tempat strategik yang bergantung kepada perlawanan-perlawanan tertentu,”

“Saya bersama-sama Yang Berhormat Menteri Belia dan Sukan (dan) Ketua Pengarah Penyiaran telah mengadakan satu pertemuan awal dan kita akan telusuri isu ini supaya kita dapat umumkan jadual siaran secara big screen,” katanya ketika ditemui para media selepas Majlis Pelancaran RTM Sebagai Rakan Penyiar Rasmi Malaysian Football League (MFL) di Angkasapuri, hari ini.

Difahamkan, inisiatif tayangan skrin besar akan dibuat apabila sesebuah kelab itu beraksi di halaman lawan. Sebagai contoh, apabila Selangor turun menentang Johor Darul Ta’zim (JDT) di Stadium Sultan Ibrahim (SSI) di Iskandar Puteri, pihak KKD dan KBS akan membuka tayangan skrin besar di beberapa lokasi di negeri Selangor dan begitulah sebaliknya.

Ini memberi peluang kepada para penyokong yang tidak dapat turun ke stadium pasukan lawan menyaksikan secara langsung untuk menikmati menonton perlawanan bola sepak secara beramai-ramai di kawasan sekitar mereka.


Hanya Dua Beregu Wanita Negara Beraksi di BAC 2023

Malaysia kekurangan satu wakil di pentas Kejohanan Badminton Asia (BAC) yang akan berlangsung bermula 25 hingga 30 April di Dubai.

Ini berikutan daripada pemain beregu wanita negara, Pearly Tan terpaksa menarik diri daripada kejohanan berkenaan ekoran masalah kesihatan.

Perkara tersebut dimaklumkan sendiri Persatuan Badminton Malaysia (BAM) menerusi pelbagai platform media sosial pada hari ini.

UPDATE: Pearly Tan withdraws from the Badminton Asia Championships 2023 due to illness.

Get well soon, Pearly!♥#DemiMalaysia#BadmintonMalaysia pic.twitter.com/aVsqYV6dRo

— BAM (@BA_Malaysia) April 19, 2023

Ini sekaligus menyebabkan rakan gandingannya, Thinaah Muralitharan terlepas peluang untuk beraksi dalam kejohanan ini.

Untuk makluman, mereka merupakan pilihan kelapan kejohanan. Mereka sepatutnya menentang beregu Thailand, Jongkolphan Kititharakul dan Rawinda Prajongjai dalam pusingan 32.

Dengan penarikan ini juga, Malaysia kini tinggal 14 wakil secara keseluruhan yang akan meneruskan aksi di Dubai.

Bagi acara beregu wanita, dua gandingan yang akan meneruskan cabaran di kejohanan ialah Vivian Hoo-Lim Chiew Sien dan Ng Qi Xuan-Teoh Le Xuan.

Featured Image: Persatuan Badminton Malaysia


Emma McKeon Raih Tujuh Pingat – Wanita Kedua Menangi Medal Terbanyak Pada Satu Sukan Olimpik

Perenang Australia, Emma McKeon menempa sejarah sebagai wanita kedua yang memenangi pingat terbanyak dalam satu temasya Sukan Olimpik.

Emma, 27 tahun, membawa pulang tujuh pingat daripada temasya Tokyo 2020 setelah memenangi empat emas dalam acara 50m gaya bebas, 100m gaya bebas, 4x100m gaya bebas dan 4x100m rampaian.

Manakala baki tiga acara iaitu 100m kuak kupu-kupu, 4x200m gaya bebas dan 4x100m rampaian campuran pula memberikannya pingat gangsa.

Australia's most successful Olympian: Emma McKeon.📄 Her CVRio 2016:🥇4x100m Freestyle🥈4x200m Freestyle🥈4x100m Medley🥉200m FreestyleTokyo 2020:🥇4x100m Medley🥇4x100m Freestyle🥇100m Freestyle🥇50m Freestyle🥉4x200m Freestyle🥉4x100m Butterfly🥉100m Butterfly pic.twitter.com/uOoYfQTmkN

Keseluruhan tujuh pingat yang dimenanginya ini meletakkan Emma menyamai rekod yang dicipta oleh atlet gimnastik Soviet Union, Maria Gorokhovskaya yang turut mengutip tujuh pingat ketika beraksi di temasya Sukan Olimpik Helsinki 1952.

Emma turut menyertai temasya Sukan Olimpik Rio 2016. Di temasya tersebut, perenang kelahiran Wollongong ini telah meraih empat pingat menerusi acara 4x100m gaya bebas, 4x200m gaya bebas, 4x100m rampaian dan 200m gaya bebas.

Emma McKeon 💚💛That's it. That's the tweet.#7Olympics | #Tokyo2020 pic.twitter.com/hznz3YtZB9

Secara keseluruhan, Emma telah mengumpul 11 pingat di temasya Sukan Olimpik. Ini menjadikan Emma sebagai atlet Australia yang meraih pingat Olimpik paling banyak mengatasi bekas perenang lelaki, Ian Thorpe dan bekas perenang wanita, Leisel Jones yang memiliki 9 pingat masing-masing.


BAC 2022: Liew Daren Singkir Perseorangan No.1 Korea Di Pusingan 32

Slot Pusingan 16 menjadi milik pemain veteran negara, Liew Daren setelah berjaya menumpaskan perseorangan No.1 Korea, Heo Kwang-hee di Kejohanan Badminton Asia (BAC) 2022, sebentar tadi.

Dalam perlawanan di peringkat Pusingan 32 terbabit, pemain berumur 34 tahun yang berada di ranking ke-35 ini terlebih dahulu tumpas kepada Kwang-hee dengan skor 8-21.

Namun begitu, di set kedua, Daren mendapat rentaknya dan berhasil bangkit untuk merekodkan kemenangan dengan pungutan mata 21-10 sekaligus mengheret pemain di ranking ke-30 dunia ke set penentuan.

R32#MAS🇲🇾 Liew Daren def. #KOR🇰🇷 Heo Kwanghee 8-21 21-10 21-15

— BAM (@BA_Malaysia) April 27, 2022

Di set terakhir, Daren tidak mempunyai masalah untuk mengulangi rentak kecemerlangannya dan berjaya menumpaskan lawannya itu dengan skor 21-15. Direkodkan, pertarungan antara kedua-dua pemain ini berlangsung dalam tempoh 49 minit.

Untuk makluman semua, ini merupakan pertemuan kelima melibatkan kedua-dua pemain di pentas antarabangsa. Daripada empat pertemuan sebelum ini, hanya satu sahaja kemenangan yang berpihak kepada Daren manakala tiga yang lain dimenangi oleh Kwang-hee.

Sementara itu, Daren yang mara ke Pusingan 16 akan berhadapan dengan perseorangan No.2 Indonesia, Jonatan Christie yang berada di ranking kelapan dunia merangkap pilihan keempat kejohanan.

Jonatan mara selepas menumpaskan pemain India, B. Sai Praneeth (ranking ke-19) secara ‘straight set’ dengan skor 21-17 dan 21-13 di Pusingan 32 tadi.

Featured Image: Badminton Association of Malaysia


Sukan Solidariti Islam: Haiqal, Hafiz, Jonathan & Arsyad Tamatkan Acara 4x100m Di Tempat Ke-6

Tiada kilauan pingat dibawa pulang oleh kuartet pecut negara dalam acara larian 4×100 meter (m) lelaki peringkat akhir Sukan Solidariti Islam 2021 yang berlangsung di Konya, Turkiye.

Ini berikutan kuartet yang diwaliki oleh Haiqal Hanafi, Khairul Hafiz, Muhammad Arsyad dan Jonathan Nyepa menamatkan acara tersebut di tempat keenam dengan catatan masa 39.46 saat (s).

Sementara itu, pingat emas bagi acara ini berjaya dirangkul oleh kuartet tuan rumah dengan catatan masa 38.74s.

Manakala pingat perak dan gangsa pula berhasil diraih oleh kuartet Bahrain dan Oman dengan catatan masa larian 39.01s dan 39.21s masing-masing.

Sebagai perbandingan, rekod kebangsaan bagi acara 4x100m lelaki adalah 39.09s dan ianya dicipta oleh kuartet Muhammad Azeem, Muhammad Arsyad, Muhammad Zulfiqar dan Haiqal Hanafi di temasya Sukan SEA Vietnam 2021 pada Mei lalu.

Larian itu juga telah membutirkan pingat perak buat kontinjen negara di temasya berkenaan.


BWF Umum Jelajah Dunia Akhir 2022 Dipindahkan Ke Bangkok, Berlangsung Seminggu Awal

Kejohanan Jelajah Dunia Akhir 2022 yang menawarkan hadiah terkumpul sebanyak 1.5 juta Dolar Amerika tidak akan dilangsungkan di Stadium Tianhe, Guangzhou, China sepertimana dirancang sebelum ini.

Sebaliknya, badan induk dunia, Persekutuan Badminton Dunia (BWF) mengumumkan ianya akan dilangsungkan di venue lain iaitu Nimibutr Arena, Bangkok Thailand.

Bukan itu sahaja, kejohanan itu juga akan berlangsung seminggu awal berbandingan perancangan asal iaitu bermula 7 hingga 11 Disember kelak.

Perkembangan itu dimaklumkan menerusi satu kenyataan kenyataan oleh BWF menerusi laman sesawang rasminya, pada hari ini.

Difahamkan, pertukaran venue itu dibuat selepas perundingan antara BWF dan Persatuan Badminton Chian (CBA) yang bersetuju untuk menukar venue kejohanan terbabit atas alasan pelbagai cabaran yang mendatang berpunca daripada sitausi semasa pandemik di negara itu.

BWF mengucapkan terima kasih kepada CBA, Guangzhou City Government dan Guangzhou Sports Bureau atas kerja keras mereka.

Pada masa yang sama BWF turut melemparkan ucapan terima kasih kepada Persatuan Badminton Thailand yang menyediakan venue gantian untuk kejohanan Jelajah Dunia Akhir ini pada saat-saat akhir.

Senarai 8 pemain perseorangan lelaki mahupun wanita serta 8 beregu lelaki, wanita dan campuran terbaik yang layak beraksi dalam saingan ini akan dimaklumkan selepas tamatnya saingan jelajah dunia (world tour) terakhir, Terbuka Australia yang berlangsung pada minggu ini.


Karsten Dipilih Ketua Jurulatih Selangor Kerana Berani Guna ‘Ubi’ Muda

Antara salah satu alasan jurulatih kelahiran jerman, Karsten Neitzel dipilih untuk mengemudi pasukan Selangor adalah keberaniannya untuk menggunakan pemain-pemain muda berbakat.

Bukan sahaja berani mempertaruhkan pemain-pemain muda, menurut Pengarah Teknikal Selangor, Michael Feichtenbeiner, Karsten juga dikatakan memiliki ‘mata helang’ yang mampu mengesan bakat-bakat muda yang berkualiti.

Kedua-dua elemen ini amat diperlukan oleh Selangor dalam usahanya untuk membina sebuah pasukan terbaik di Malaysia dengan mempertaruhkan pemain-pemain muda daripada program pembangunannya selain daripada mendapatkan khidmat pemain-pemain import terbaik.

Baca: Selangor Lantik Ketua Jurulatih Baharu Kelahiran Jerman, Karsten Neitzel

“Ia adalah keutamaan kami untuk melahirkan pemain kita sendiri untuk bermain di Liga Super. Jadi, kita memerlukan ketua jurulatih yang bersifat terbuka untuk menggunakan pemain muda.

“Kadang-kala, ia sukar untuk seorang jurulatih mempercayai pemain muda kerana mereka cenderung untuk melakukan kesilapan, tetapi Karsten adalah jurulatih yang berani.

“Jika beliau dapat melihat kualiti dan kemampuan seseorang pemain muda, beliau akan memberikan mereka peluang. Kita ingin membina pasukan terbaik di Malaysia, dan kita perlu melakukakannya dengan cara kita yang tersendiri.

“Kita mungkin tidak dapat menarik minat pemain terbaik untuk bermain untuk Selangor, tetapi kita boleh cuba untuk mencipta sebuah pasukan terbaik melalui gaya permainan dan program pembangunan kita.” kata Michael yang cukup mengenali Karsten sebagai bekas pemainnya menerusi laman sesawang rasmi mereka.

https://t.co/3T1TCyAsq2'Selangor Dapat "Tonik Baru" Menjelang Piala Malaysia'Klik pautan untuk mengetahui profil 8 pemain ini yang bakal bermain untuk Gergasi Merah dalam saingan #TMPialaMalaysia2020. #RedGiants#KitaAdalahSatu pic.twitter.com/oLGMN8Gm2r

Kita dapat melihat usaha yang dilakukan oleh Selangor untuk menaikkan bakat-bakat muda terutamanya daripada pasukan simpanan, Selangor 2 mereka sewaktu dibimbing oleh Michael selaku ketua jurulatih sementara susulan penamatan kontrak B. Satinanthan.

Antaranya Quentin Cheng (pertahanan kanan, 21 tahun), Sharul Nazeem (pertahanan tengah, 21 tahun), Aqil Fadhly (penjaga gol, 21 tahun), Danial Asri (penyerang, 20 tahun) dan Aliff Haiqal Lau (pemain tengah, 20 tahun).

Tidak ketinggalan pemain seperti Mukhairi Ajmal (pemain tengah, 18 tahun) dan Zikri Khalili (pertahanan kiri, 18 tahun) yang dinaikkan pangkat ke skuad senior untuk mengharungi saingan Piala Malaysia 2020 sebelum dibatalkan baru-baru ini.


Ranking BWF: Yew Sin-Ee Yi Hampiri ‘Top 5’ Dunia, Aaron-Wooi Yik Tergelincir Satu Anak Tangga

Beregu No.2 negara, Ong Yew Sin dan Teo Ee Yi yang menampilkan aksi konsisten sejak beberapa bulan lalu kini semakin menghampiri kelompok 5 beregu lelaki terbaik dunia.

Ini selepas kemaskini terbaru Persekutuan Badminton Dunia (BWF) pada hari ini yang menyaksikan kedudukan gandingan kebangsaan itu meningkat sebanyak satu anak tangga berbanding minggu lalu.

Ianya sekaligus meletakkan naib juara Terbuka Australia 2022 itu di kedudukan keenam dunia dengan pungutan 71,250 mata, diikuti rapat Hendra Setiawan dan Mohammad Ahsan di tangga ketujuh dunia dengan 71,230 mata – berbeza 20 mata sahaja.

Kedudukan itu juga bermakna Yew Sin-Ee Yi kini semakin hampir untuk memintas kedudukan dunia jaguh beregu lelaki negara, Aaron Chia dan Soh Wooi Yik sekaligus merebut gelaran beregu lelaki No.1 Malaysia.

Bagaimanapun, gandingan negara itu perlu bekerja keras dalam memastikan mereka kekal konsisten dalam kejohanan yang seterusnya untuk menempatkan diri mereka di dalam kelompok lima terbaik dunia.

Untuk rekod, Yew Sin dan Ee Yi berjaya melangkah sekurang-kurangnya ke peringkat suku akhir daripada lima kejohanan terakhir mereka. Mereka hampir melangkah ke pentas akhir di Terbuka Swiss sebelum ditewaskan wakil India, Satwiksairaj Rankireddy dan Chirag Shetty

Dalam pada itu, Aaron-Wooi Yik kini turun satu anak tangga ke kedudukan keempat dunia biarpun berjaya mara ke pentas akhir Terbuka Indonesia sebelum terus kempunan untuk merangkul kejuaraan Jelajah Dunia BWF pertama mereka.

Featured Image: Badminton Association of Malaysia


Terbuka Perancis: Peng Soon-Yee See Kecundang Lagi Di Pusingan 32

Saingan Terbuka Perancis yang membuka tirainya semalam menyaksikan beregu campuran negara, Chan Peng Soon dan Cheah Yee See mengalami kekalahan di peringkat awal, Pusingan 32, sekali lagi.

Pasangan yang menghuni ranking ke-55 dunia ini memulakan saingan bertaraf Jelajah Dunia Super 750 BWF dengan bertemu beregu ke-17 dunia dari Jepun, Yuki Kaneko dan Misaki Matsutomo.

Dalam pertarungan yang berlangsung di Stade Pierre de Coubertin, Peng Soon-Yee See tumpas secara “straight set” dengan skor 18-21 dan 17-21 dalam tempoh masa yang menghampiri 50 minit permainan.

YONEX French Open 2022XD – Round of 32          🇯🇵Yuki KANEKO🏅21 21 🇯🇵Misaki MATSUTOMO🏅18 17 🇲🇾Peng Soon CHAN          🇲🇾Yee See CHEAH

🕗 in 48 minutes https://t.co/e5WxkIllwc

— BWFScore (@BWFScore) October 25, 2022

Untuk makluman semua, ini merupakan kali kedua berturut-turut Peng Soon-Yee See mengalami kekalahan di peringkat awal pertandingan. Minggu lalu, pasangan ini turut mengalami kekalahan di peringkat yang sama dalam saingan Terbuka Denmark.

Sementara itu, disebalik kekalahan Peng Soon-Yee See, empat lagi wakil negara yang beraksi pada hari pembukaan semalam dalam pelbagai kategori berjaya mencatatkan kemenangan sekaligus mara ke Pusingan 16.

Antaranya beregu campuran, Tan Kiang Meng-Lai Pei Jing yang berhasil menundukkan wakil China, Guo Xin Wa-Zhang Shu Xian dan beregu wanita, Pearl Tan-Thinaah Muralitharan menumpaskan wakil Indonesia yang sedang meningkat naik, Apriyani Rahayu-Siti Fadia Silva.

Selain itu, dua beregu lelaki iaitu Man Wei Chong-Tee Kai Wun serta Ong Yew Sin-Teo Ee Yi turut sama meraih keputusan yang positif dengan mengalahkan wakil tuan rumah dan Scotland masing-masing.

Pusingan 32 diteruskan pada hari ini dan seramai lapan lagi wakil negara akan berentap untuk merebut slot ke Pusingan 16.

Featured Image: Badminton Association of Malaysia


BATC 2022: Pasukan Lelaki Malaysia Diundi Bersama Jepun, Singapura & Kazakhstan

Saingan peringkat benua asia iaitu Kejohanan Badminton Berpasukan Asia (BATC) 2022 menyaksikan Malaysia telah diundi di dalam Kumpulan B bersama-sama Jepun, Singapura dan Kazakhstan.

Ini berdasarkan kepada hasil undian yang dijalankan pada hari ini dan disiarkan secara langsung menerusi Facebook Badminton Asia, tengah hari tadi.

#BATC2022 Men’s Team: Malaysia drawn in Group B alongside Japan, Singapore & Kazakhstan!#DemiMalaysia#BadmintonMalaysia pic.twitter.com/I9xpdgh9pi

Sementara itu, Kumpulan A pula diisi oleh juara bertahan, Indonesia sambil ditemani oleh India, Korea dan Hong Kong.

Dua pasukan teratas setiap kumpulan akan mara ke saingan separuh akhir. Pada masa yang sama, empat pasukan ini akan layak ke saingan Piala Thomas 2022 yang akan berlangsung di Bangkok, Thailand pada bulan Mei kelak.

Untuk pengetahuan semua, saingan ini akan bermula pada 15 hingga 20 Februari di Setia City Covention Centre, Selangor.


Safee Sertai Razman Di Kelana United, Bakal Gegar Liga Perdana FAS

Baru sahaja pulang daripada Amerika Syarikat, Safee Sali yang menjaringkan gol di bumi Uncle Sam itu kini diumumkan menyertai kelab bola sepak amatur, Kelana United bagi menghadapi Liga Perdana Persatuan Bola Sepak Selangor (FAS).

Pengumuman tersebut hadir menerusi kenyataan yang dikeluarkan pihak kelab melalui pelbagai media sosial mereka dan menerima reaksi yang berbagai-bagai daripada media serta peminat bola sepak tempatan.

Bekas penyerang kebangsaan itu telah melakukan penampilan sulungnya menentang Tanjung Karang sekaligus menjadi legenda bola sepak kebangsaan yang seterusnya beraksi buat kelab tersebut.

Sebelum ini, pasukan yang mula diasaskan pada tahun 2019 itu turut mengumumkan beberapa bekas pemain kebangsaan seperti Shukor Adan, Razman Roslan, Azamuddin Akil dan Fakri Saarani beraksi di bawah kendalian Fairuz Montana.

Untuk rekod, Kelana United kini beraksi dalam saingan Kumpulan B Liga Perdana FAS, divisyen kedua dalam sistem liga bola sepak di Selangor setelah berjaya menjuarai saingan Liga Divisyen 1 FAS musim lalu.

Lebih menarik, mereka juga berjaya mara sehingga ke peringkat separuh akhir Liga Juara-Juara Selangor (SCL) biarpun bermula di pusingan play-off sebelum tumpas kepada Majlis Perbandaran Kajang (MPKj).

Selain itu, mereka turut mempunyai skuad remaja dan wanita mereka yang turut pernah dibarisi pemain wanita kebangsaan sensasi, Intan Sarah Zulgafli bagi saingan Liga Super Wanita (WSL) FAS.

Featured Image: Kelana United FC


Kejohanan Olahraga Dunia B-20: Azeem Fahmi Mengesahkan Tempat Ke Final

Pelari pecut muda negara, Muhammad Azeem Mohd Fahmi mengesahkan tempat ke peringkat akhir acara 100 meter (m) lelaki di Kejohanan Olahraga Dunia Bawah 20 Tahun (B-20) 2022.

Kemaraan itu disahkan selepas dia berhasil menamatkan larian di tempat kedua pada peringkat separuh akhir (Heat 3) yang berlangsung sebentar tadi.

Dalam perlumbaan tersebut, atlet kelahiran negeri Perak yang berusia 18 tahun ini menamatkan larian di belakang pelumba Jamaica, Bouwahjgie Nkrumie yang mencatatkan larian sepantas 10.11 saat (s). Azeem pula menamatkan lariannya dengan catatan masa 10.19s.

Sementara itu, enam pelari lain yang turut mengesahkan tempat ke peringkat akhir adalah seperti berikut:

Untuk makluman semua, perlumbaan peringkat akhir bagi acara pecut 100m lelaki ini dijadualkan berlangsung pada jam 6.55 pagi nanti, waktu Malaysia.

Featured Image: Instagram Azeem Fahmi


Terbuka Denmark: Aksi Pertama Pearly Selepas Kecederaan, Catat Kemenangan ‘Straight Set’

Pemain beregu wanita negara, Pearly Tan yang mengalami kecederaan pada penghujung Ogos lalu dan terpaksa berehat panjang buat seketika waktu dapat beraksi semula di saingan Terbuka Denmark, pada hari ini.

Bergandingan bersama rakannya, Thinaah Muralitharan, pasangan yang menghuni ranking kesebelas dunia ini tiada masalah untuk menampilkan aksi cemerlang menumpaskan wakil Thailand, Supissara Paewsampran dan Puttita Supajirakul di Pusingan 32.

Dalam pertembungan yang berlangsung di Gelanggang 3, Pearly-Thinaah berhasil mencetak kemenangan secara “straight set” dengan skor 21-16 dan 21-14 dalam tempoh 34 minit permainan.

Denmark Open 2022 presented by VICTORWD – Round of 32          🇲🇾Pearly TAN🏅21 21 🇲🇾Muralitharan THINAAH🏅16 14 🇹🇭Supissara PAEWSAMPRAN          🇹🇭Puttita SUPAJIRAKUL

🕗 in 34 minutes https://t.co/VREnpILG1M

— BWFScore (@BWFScore) October 18, 2022

Kemenangan ini membolehkan pasangan wanita No.1 negara mara ke peringkat Pusingan 16 saingan bertaraf Jelajah Dunia Super 750 BWF yang akan berlangsung lusa (19 Oktober).

Di peringkat tersebut, mereka bakal berhadapan dengan cabaran samada daripada beregu No.2 dunia dari China, Chen Qing Chen dan Jia Yi Fan atau beregu Hong Kong, Yeung Nga Ting dan Yeung Pui Lam.

Untuk makluman semua, selepas menjalani imbasan magnetic resonance imaging (MRI) pada awal September lalu, Pearly bernasib baik tidak mengalami kecederaan melibatkan anterior cruciate ligament (ACL). Hanya kecederaan hamstring dan tendon lutut yang dialaminya.

Namun begitu, kecederaan tersebut tetap memerlukan Pearly berehat sekurang-kurangnya 4 hingga 6 minggu sekaligus mengganggu jadual latihannya bersama Thinaah sebelum daripada kejohanan ini.

Featured Image: Badminton Association of Thailand


Wei Chong-Kai Wun Rangkul Kejuaraan Sulung di Pentas Super 300

Pasangan beregu lelaki negara, Man Wei Chong dan Tee Kai Wun berjaya merangkul kejuaraan pertama di pentas Jelajah Dunia BWF bertaraf Super 300 dengan memenangi saingan Antarabangsa Syed Modi 2022.

Pasangan yang menghuni ranking ke-65 dunia ini muncul juara setelah menumpaskan beregu tuan rumah, Krishna Prasad Garaga dan Vishnuvardhan Goud Panjala yang berada di ranking ke-74 dunia, di pentas final, sebentar tadi.

Wei Chong-Kai Wun yang berusia 22 dan 21 tahun masing-masing ini meraih kemenangan secara ‘straight set’ dengan keputusan 21-18 dan 21-15.

RESULTS: #SyedModi2022FINAL #MAS 🇲🇾 Man Wei Chong-Tee Kai Wun(8) def. #IND🇮🇳 Krishna Garaga-Vishnuvardhan Panjala 21-18 21-15*Wei Chong-Kai Wun beat India pairs in a straight sets victory to won their first title this year. Congrats bros!#DemiMalaysia#BadmintonMalaysia pic.twitter.com/4NJy8o5KrG

Untuk makluman semua, Wei Chong dan Kai Wun mula bergandingan sejak Mac 2021.

Sejak digandingkan, mereka cemerlang merangkul beberapa kejuaraan seperti Terbuka Poland, Kejohanan Antarabangsa Iberdrola Spanish dan Terbuka Ireland, pada tahun lalu.

Selain itu, mereka turut muncul naib juara di saingan Terbuka Czech dan Kejohanan Antarabangsa Wales.

Dengan kemenangan yang diraih pada hari ini, Wei Chong dan Kai Wun bukan sahaja akan membawa pulang trofi dan wang kemenangan malah bakal mencatatkan peningkatan mendadak ranking dunianya, pada kemaskini yang berikutnya.


MUFC Pancing Khidmat Seorang Penyerang Senior Skuad Harimau Malaya, Siapakah?

Melaka United Football Club (MUFC) bakal mengikat seorang penyerang skuad kebangsaan, Harimau Malaya berstatus senior untuk mengharungi saingan Liga Super 2021.

Perkara itu dimaklumkan sendiri oleh Ketua Pegawai Eksekutif (CEO) MUFC, Datuk Mohd Saiful Mat Sapri dalam satu sidang media khas yang diadakan pada petang tadi.

Difahamkan penyerang ini dibawa bagi menggantikan kapten pasukan, Safiq Rahim yang tidak diteruskan khidmatnya bersama skuad Hang Tuah bagi saingan musim hadapan.

TERKINI: Melaka United umum Safiq Rahim tidak akan bersama pasukan tersebut pada musim depan menurut MUSA.Ke manakah destinasi Safiq pada 2021?#MFLTransfer2021 pic.twitter.com/F2ZnOraSlo

“(Mengenai) kedudukan Safiq Rahim kita telah membuat keputusan, kita tidak meneruskan khidmat beliau,

“Kita nak bawa (pemain) senior yang ada nama dalam Malaysia ini untuk menggantikannya,

“Kita sedang buat perbincangan dengan pemain ini, beliau merupakan pemain skuad kebangsaan pada ketika ini, (dan) posisinya forward.” katanya kepada para wartawan.

Berdasarkan bayangan yang diberikan, hanya dua pemain menepati apa yang dimaksudkan oleh Saiful.

Mereka ialah penyerang BG Pathum United, Norshahrul Idlan Talaha dan bekas penyerang Kedah, Zaquan Adha.

Dengan BG Pathum United telah mengumumkan ketibaan penyerang baharu mereka iaitu Diogo Luis Santo, ia mengesahkan lagi kepulangan Matyo ke tanah air.

Sementara itu, Zaquan yang berkhidmat selama dua musim bersama skuad Helang Merah telah diumumkan dilepaskan secara rasmi oleh kelab.

Difahamkan penyerang ini akan diumumkan sebagai pemain MUFC dalam masa terdekat.

Dalam sidang media yang sama, MUFC turut mengumumkan mengekalkan ketua jurulatihnya, Zainal Abidin Hassan walaupun sebelum ini desas-desus kuat mengatakan beliau bakal disisihkan.

Featured Image: Football Association of Malaysia & FA Kedah


Latihan Bawah Frank Bernhardt ‘Berat’ – Penyerang UITM FC

Tatkala UITM FC yang bergelar pendatang baharu untuk saingan CIMB Liga Super 2020 bakal menjadi pasukan belasahan, mereka menunjukkan sebaliknya.

Beberapa pasukan bertaraf gergasi dalam saingan bola sepak tempatan tersungkur apabila bertemu skuad The Lions ini.

Semuanya hasil daripada ‘air tangan’ ketua jurulatih, Frank Bernhardt dan antara perkara utama yang diberikan perhatian oleh jurulatih ini dalam mendapatkan hasil yang positif adalah menerapkan latihan berintensiti tinggi.

“Memang latihan di bawah Bernhardt agak berat di mana kadang-kadang kita bermula latihan awal pada jam 3 petang. Banyak latihan berintensiti tinggi yang dilakukan dan walaupun penat, pemain perlu menghadapinya.

“Tetapi dengan cara inilah kami berjaya memberikan persembahan yang bertenaga setiap kali beraksi. Apa yang dibawa ke UiTM FC oleh Bernhardt memang membantu dengan corak latihan Jerman selain ada sesi latihan yang agak berbeza.

“Contohnya pada awal musim lalu, latihan mengikut minggu di mana ada seminggu kami melakukan latihan kecergasan sahaja dan minggu seterusnya untuk menguatkan badan di gimnasium,” kata penyerang tempatan, Muhammad Rafie Mat Yaacob seperti dipetik daripada Berita Harian.

Ketika ini, Bernhardt yang merupakan bekas ketua jurulatih skuad Harimau Muda telah mengemudi UITM FC menduduki tangga ke-4 saingan liga dengan kutipan 14 mata daripada 19 perlawanan.

Malahan mereka berpeluang untuk merebut gelaran naib johan saingan liga musim ini sekiranya mendapatkan kemenangan dalam baki dua perlawanan dan pada masa yang sama, Perak dan Kedah keciciran mata.

Featured Image: Malaysian Football League


Tiada Pemain JDT Dipanggil Sertai Kem Latihan Skuad B-23 Kendalian Elavarasan

Kem latihan pusat bagi skuad kebangsaan bawah 23 tahun (B-23) yang pertama dikendalikan oleh ketua jurulatih baharu, E. Elavarasan nampaknya tidak mempunyai kelibat mana-mana pemain Johor Darul Ta’zim (JDT).

Berdasarkan senarai 25 pemain yang dipanggil sepertimana dimaklumkan oleh Persatuan Bola Sepak Malaysia (FAM), semalam, ianya hanya melibatkan 8 pemain Selangor, 4 pemain Terengganu, 3 pemain KL City, dua pemain Kelantan dan Sri Pahang masing-masing.

Manakala bakinya merupakan seorang pemain dari Kelantan United, Kedah Darul Aman, Penang, Negeri Sembilan, PDRM dan Azul Claro Numazu masing-masing.

Bukan itu sahaja, lapan pemain yang berada dalam Senarai Bersedia untuk dipanggil sekiranya terdapat sebarang perubahan pada senarai 25 pemain utama turut tidak melibatkan sebarang pemain JDT.

Untuk makluman semua, kem latihan ini akan bermula pada 27 November dan tamat pada 6 Disember kelak. Ianya sebagai persiapan menghadapi pertandingan-pertandingan antarabangsa bagi tahun 2023.

Antaranya Kejuaraan AFF B-23, Sukan SEA 2023 dan Kelayakan Piala Asia B-23.

Featured Image: Football Association of Malaysia


Manchester United Tu Pasukan Bola Sepak Ke? – Jawapan ‘Panas’ Tengku Zafrul Kepada Haniff

YB Tengku Zafrul merangkap Menteri Kewangan Malaysia merupakan penyokong tegar pasukan bola sepak yang berpangkalan di wilayah Merseyside, Liverpool FC.

Ketika ditemu bual dalam segmen JoHaRa Pagi Era pada minggu lalu, Tengku Zafrul ditanyakan oleh salah seorang penyampai Era, Haniff Hamzah samada beliau merupakan bekas penyokong Manchester United – pasukan seteru kepada Liverpool.

Belum sempat lagi soalan tersebut dihabiskan oleh Haniff, beliau yang merupakan bekas Ketua Pegawai Eksekutif (CEO) Kumpulan CIMB dengan pantas memberikan jawapan yang panas, “Manchester United tu pasukan bola sepak ke?”

Seperti kita sedia maklum, Tengku Zafrul diumumkan dilantik sebagai Menteri Kewangan Malaysia pada 9 mac lalu oleh Perdana Menteri, Tan Sri Muhyiddin Yassin.

Memandangkan beliau bukan seorang Ahli Parlimen (MP) maka beliau terlebih dahulu dilantik sebagai Senator Dewan Negara sebelum menjawat jawatan tersebut.

Sebagai seorang menteri daripada kalangan profesional dalam bidang kewangan dan perbankan, kehadirannya dalam barisan kabinet negara pantas mencuri tumpuan rakyat kebanyakan terutamanya dalam kecekapannya menguruskan perbendaharaan negara ketika pandemik Covid-19 melanda.

Selain daripada itu, Tengku Zafrul turut mencuri perhatian menerusi gaya kehidupannya yang sangat aktif. Sering kali beliau berkongsikan mengenai aktivi riadah yang dilakukannya seperti aktiviti larian pada hujung minggu di laman sosialnya.

Bukan itu sahaja, Tengku Zafrul yang menjengah usia 47 tahun pada jun lalu turut berkongsikan kepada penyampai-penyampai radio Era mengenai pengalamannya menyertai acara Iron Man Challenge.

“Kita berenang 3.8 kilometer, selepas tu kita naik basikal 180 kilometer, pengakhirannya kena lari marathon penuh, 42.2 kilometer.” jelasnya secara bersahaja sambil Johan, Haniff dan Ray termenung kekaguman.

Anda boleh menyaksikan temu bual penuh pada pautan di bawah:

Featured Image: FB Tengku Zafrul


Terpaksa Berehat 3 Minggu, Otot Luqman Koyak Sepanjang 2cm

Penyerang muda negara, Luqman Hakim Shamsudin terpaksa berehat panjang selepas daripada melakukan debut skuad senior ketika menentang RSC Anderlecht, baru-baru ini.

Hal ini kerana Luqman disahkan oleh doktor perubatan KV Kortrijk mengalami kecederaan melibatkan hamstring di mana ototnya koyak dengan ukuran sepanjang 2 sentimeter (cm).

“Ketika melakukan sesi latihan menyepak bola tiba-tiba saya rasa sakit di paha sebelah kanan.

“Bila doktor periksa terdapat koyakan otot di paha kira-kira 2cm.

“Doktor nasihatkan saya untuk berehat dulu dalam masa tiga minggu untuk fokus kepada proses pemulihan.

“Saya mula rasa sakit selepas perlawanan menentang RSC Anderlecht minggu lalu, cuma ketika itu saya ingat cedera biasa.

“Saya berharap sesi pemulihan akan berjalan lancar dan dapat segera sembuh untuk kembali bersama rakan pasukan,” katanya seperti dilaporkan oleh Utusan Malaysia.

Perkembangan ini bakal menyaksikan Luqman yang juga penyerang skuad Harimau Muda terlepas sekurang-kurangnya tiga aksi seterusnya saingan Liga Belgium.

Pertamanya menentang Zulte Waregem (awal pagi esok), keduanya menentang Beerschot (sabtu) dan Club Brugge yang dijaduakan pada 22 November.


David da Silva Tidak Menganggur Lama, Kini Merupakan Pemain Persib Bandung

Penyerang kelahiran Brazil, David Da Silva tidak menganggur lama setelah diumumkan dilepaskan oleh Terengganu FC (TFC) pada awal Disember lalu.

Ini kerana khidmat penyerang berusia 32 tahun tersebut telah disambar dengan pantas oleh kelab yang kini menghuni tangga kedua Liga 1 Indonesia iaitu Persib Bandung.

Da Silva diperkenalkan sebagai pemain baharu kelab tersebut menerusi satu komik video yang penuh menarik di platform media sosial milik pasukan yang berpangkalan di Jawa Barat, semalam.

Tonton video penuh pengenalan David Da Silva oleh Persib Bandung, DI SINI.

Video tersebut turut diserikan dengan frasa ‘Wilujeng Sumping’ bermaksud ‘Selamat Kembali’ yang menandakan kedatangan semula Da Silva ke Pulau Jawa dan kancah bola sepak Indonesia setelah setahun beraksi di Liga Malaysia.

Untuk makluman semua, sebelum beraksi bersama TFC, Da Silva beraksi hampir 3 musim bersama Persebaya Surabaya dan meletakkan dirinya antara penyerang terbaik dalam kancah bola sepak di negara itu.

Bagaimanapun, prestasinya di Malaysia tidak begitu memuaskan hati ramai peminat TFC secara khususnya disebabkan oleh faktor kecederaan dan rekod jaringan yang tidak begitu memberangsangkan dalam saingan Liga Super dan Piala Malaysia.


Baddrol Bakhtiar Ceburi Dunia Politik, Calon PN Bagi Dun Gurun

Legenda bola sepak Kedah Darul Aman FC dan bekas kapten Sabah FC, Baddrol Bakhtiar sah menceburi dunia politik apabila diumumkan sebagai calon bagi Perikatan Nasional (PN) untuk bertanding di kerusi Dewan Undangan Negeri (DUN) Gurun pada Pilihan Raya Negeri (PRN) kali ini.

Pengumuman itu dibuat dalam majlis pengumuman calon PN Kedah di Kompleks PAS Kedah, pada malam tadi.

Sekitar pertengahan Julai lalu, Sabah FC yang dibimbing oleh Datuk Ong Kim Swee memaklumkan Baddrol tidak lagi bersama skuad berjulukan Sang Badak sepanjang baki saingan Liga Malaysia musim ini. Turut diberitahu, perpisahan terbabit diambil melalui persetujuan bersama.

Malahan, kenyataan Sabah FC yang mengucapkan selamat maju jaya dan mendoakan kejayaan dalam apa jua bidang yang diceburi turut mengundang pelbagai spekulasi mengenai masa depan pemain tengah berusia 35 tahun terbabit.

Untuk makluman, dalam PRN yang lalu, kerusi DUN Gurun dimenangi oleh Pakatan Harapan-Parti Keadilan Rakyat (PH-PKR), Datuk Johari Abdul dengan 10,732 undian mengalahkan calon Barisan Nasional (BN), Boey Chin Gan, calon Parti Islam Semalaysia (PAS), Muzaini Azizan dan calon bebas Palaniappan Marimuthu.

Bagaimanapun, beliau bertindak mengosongkan kerusi tersebut berkuat kuasa serta-merta sekitar pertengahan Disember lalu sebelum dilantik sebagai Yang Di-Pertua (Speaker) Dewan Rakyat pada 19 Disember.

Sementara itu, seorang lagi legenda bola sepak negeri jelapang padi tersebut merangkap Naib Presiden Persatuan Bola Sepak Kedah (KFA), Radhi Mat Din turut sama diumumkan sebagai calon bagi mewakili PN di DUN Alor Mengkudu dalam PRN kali ini.

Penyandang bagi kerusi tersebut adalah Dato’ Ir. Haji Phahrolrazi Bin Haji Zawawi dari PH-Amanah yang memenangi PRN lalu dengan undian sebanyak 8,840 mengalahkan calon PAS, Dato’ Haji Ahmad Saad @ Yahaya dan calon BN, Abdul Malik Saad.

Akhir sekali, Presiden KFA merangkap “caretaker” Menteri Besar Kedah, Dato’ Seri Muhammad Sanusi Mohd Nor pula disenaraikan oleh PN untuk mempertahankan kerusi DUN Jeneri yang dimenanginya dengan 10,626 undia dalam PRN lalu.


Sukan Komanwel: Pandelela Akhiri Saingan Terjun 10m Platform Di Tempat Ke-11

Penerjun negara, Datuk Pandelela Rinong Pamg menutup saingan akhir bagi acara terjun 10 meter (m) platform di kedudukan kedua terakhir daripada 12 penerjun dalam temasya Sukan Komanwel Birmingham 2022.

Penerjun berusia 29 tahun ini mengutip 260.90 mata daripada lima terjunanannya sekaligus terlepas peluang untuk mengutip sebarang kilauan pingat di temasya ini.

Melihatkan kepada persembahannya, Pandelela mula kehilangan rentak di terjunan ketiga apabila diberikan 52.80 mata oleh para juri.

Awal pagi tadi Dato' @Pandelela_R terlepas meraih pingat selepas berada di tempat ke-11 di Women's 10m Platform final dengan kutipan 260.90 mata. Beliau masih ada lagi 2 acara selepas ini. Pasti Dato' akan bangkit! 💪🏻 #B2022 #KamiTeamMalaysia

— Team Malaysia (@TeamMsia) August 5, 2022

Bertambah parah, terjunan keempatnya menjadi yang terendah dengan juri sekadar memberikan 33.60 mata dan diikuti 44.80 mata pada terjunan terakhir. Dua terjunan awalnya diberikan 63.00 dan 66.70 mata oleh para juri.

Sementara itu, pingat emas dan perak berhasil dibawa pulang oleh dua penerjun tuan rumah iaitu Andrea Spendolini Sirieix dan Lios Mae Toulson apabila berjaya merekodkan pungutan mata 357.50 dan 337.30 masing-masing.

Manakala, pingat gangsa pula dibawa oleh penerjun Kanada, Caeli Sierra McKay yang mengumpul 317.50 mata daripada lima terjunannya.

Featured Image: Facebook Pandelela Rinong


Piala Malaysia: 10 Pemain Terengganu Berjaya Benam Juara Bertahan Di Cheras

Pasukan pelawat, Terengganu FC mencipta kejutan ke atas juara bertahan Piala Malaysia dalam perlawanan pertama peringkat suku akhir di Stadium Bola Sepak Kuala Lumpur, Cheras, sebentar tadi.

Pertembungan terbabit menyaksikan Kuala Lumpur City FC (KL City) yang masih segar dengan kejayaan mara ke perlawanan akhir Piala AFC baru-baru ini tumpas 1-0 sekaligus membolehkan Terengganu membawa sedikit bekalan menjelang perlawanan timbal balik pada 12 November kelak.

Sebaik sahaja wisel ditup oleh pengadil bagi memulakan perlawanan, kedua-dua pasukan bimbingan Nafuzi Zain dan Bojan Hodak ini berlangsung rancak dengan kedua-duanya saling melakukan serangan balas.

Namun begitu, Terengganu dapat mencetak gol tunggal perlawanan seawal minit ke-13 permainan menerusi penjaring yang sedang dalam prestasi terbaiknya, Kpah Sherman.

📹 HIGHLIGHTS: @KLCityFootball 0-1 @FCTerengganu

Kpah Sherman menjaringkan gol tunggal perlawanan pada minit ke-14.#TMPialaMalaysia2022 pic.twitter.com/6YiFg5jxeS

— #LigaMalaysia2022 (@MFL_MY) November 6, 2022

Akan tetapi, skrip permainan berubah pada babak kedua dan Terengganu terpaksa berhempas-pulas untuk meneruskan permainan sehingga waktu penamat.

Semuanya gara-gara penjaga golnya, Suhaimi Hussin dilayangkan kad merah pada minit ke-62 kerana menjatuhkan pemain lawan ketika menyerang sekaligus terpaksa beraksi dengan 10 pemain sahaja..

Walaupun terpaksa mengharungi keseksaan itu tatkala KL City lebih bernafsu untuk menyerang bagi menyamakan kedudukan, Terengganu tetap kental bertahan bagi memastikan pendahuluan 1-0 yang dimiliki kekal sehingga pengadil perlawanan meniup wisel menamatkan permainan.

Untuk makluman, kemenangan pada malam ini juga merupakan yang kelapan berturut-turut sejak perlawanan menentang Penang FC dalam saingan ke-18 Liga Super.

Selain itu, kemenangan ini juga menjadikan Terengganu merekodkan tiga kemenangan bersih daripada tiga pertemuan ke atas KL City dalam saingan Liga Malaysia musim ini.


Terbuka Taipei: Jun Hao Lepasi Peringkat Kelayakan, Mara Ke Pusingan 32

Perseorangan lelaki negara, Leong Jun Hao menjadi wakil tunggal negara yang berjaya melepasi peringkat kelayakan dan mara ke Pusingan 32 saingan Terbuka Taipei 2022.

Pemain berusia 23 tahun yang menghuni ranking ke-117 dunia ini mengesahkan kemaraan selepas berjaya menumpaskan pemain tuan rumah, Liao Jhuo-Fu (ranking ke-556) di suku akhir peringkat kelayakan.

Perlawanan tersebut dimenanginya dengan skor 11-21, 22-20 dan 21-18 dalam tempoh masa sekitar satu jam permainan.

YONEX Taipei Open 2022MS – Qualification quarter final11 22 21 🇲🇾Jun Hao LEONG🏅21 20 18    Jhuo-Fu LIAO

🕗 in 69 minutes https://t.co/c5vdFLSNhl

— BWFScore (@BWFScore) July 19, 2022

Sebelum itu, Jun Hao berhasil mencetak kemenangan pada perlawanan pertama peringkat kelayakan juga ke atas pemain tuan rumah, Su Li Yang dengan skor berkesudahan 21-9, 18-21 dan 21-12.

Di Pusingan 32 esok, Jun Hao akan bertemu pemain India, Subhankar Dey yang menghuni ranking ke-65 dunia bagi merebut tiket ke Pusingan 16.

Sementara itu, dua lagi wakil negara yang beraksi di peringkat kelayakan iaitu Lim Chong King dan Jacky Kok Jing Hong terpaksa akur kandas.

Chong King kandas seawal perlawanan pertama di tangan pemain tuan rumah, Chi Yu Jen manakala Jacky pula tumpas pada perlawanan kedua juga kepada pemain tuan rumah, Yu Sheng Po.

Featured Image: Badminton Association of Thailand


Orleans Masters: Jun Hao, Xin Yuan-Tien Ci Lepasi Pusingan Kelayakan

Dua wakil negara yang beraksi dalam kejohanan Orleans Masters 2023 berhasil melepasi ujian di peringkat pusingan kelayakan sekaligus mara ke Pusingan 32 babak undian utama yang bermula pada hari ini.

Perseorangan lelaki yang menghuni ranking ke-78 dunia, Leong Jun Hao berhasil merakamkan kemaraan ke babak undian utama selepas melepasi dua perlawanan peringkat kelayakan bertemu dua pemain Jerman.

Pada pusingan pertama kelayakan, Jun Hao menumpaskan pemain No.109 dunia, Samuel Hsiao menerusi tiga set permainan yang berkesudahan dengan skor 21-16, 19-21 dan 21-9 dalam tempoh satu jam dua minit.

Orléans Masters Badminton 2023 presented by VICTORMS – Qual. QF21 9 21 🇲🇾LEONG Jun Hao🥇

17 21 13 🇩🇪Fabian ROTH

— BWFScore (@BWFScore) April 4, 2023

Manakala pada pusingan kedua kelayakan, Jun Hao sekali lagi berentap selama satu jam untuk menewaskan pemain No.102 dunia, Fabian Roth juga menerusi tiga set permainan yang tamat dengan skor 21-17, 9-21 dan 21-13.

Kemenangan itu membawa Jun Hao bertemu pemain senior India yang berada di ranking ke-47 dunia, Sai Praneeth pada Pusingan 32.

Sementara itu, beregu lelaki bebas (independent), Boon Xin Yuan dan Wong Tien Ci tidak berhadapan dengan cabaran yang sukar untuk melepasi pusingan suku akhir kelayakan apabila dengan mudahnya menumpaskan wakil Algeria yang berada di ranking ke-134 dunia, Mohamed Abderrahime Belarbi dan Adel Hamek.

Dalam pertarungan yang tidak sampai setengah jam itu, Xin Yuan-Tien Ci melakar kemenangan secara “straight set” dengan skor 21-11 dan 21-11.

Pada pusingan 32 kelak, Xin Yuan-Tien Ci akan turun berentap dengan beregu No.11 dunia merangkap pilihan kedua kejohanan dari Indonesia, Leo Rolly Carnando dan Daniel Marthin.

Orléans Masters Badminton 2023 presented by VICTORMD – Qual. QF          🇲🇾BOON Xin Yuan🏅21 21 🇲🇾WONG Tien Ci🏅          🇩🇿Mohamed  Abderrahime BELARBI11 11 🇩🇿Adel HAMEK

— BWFScore (@BWFScore) April 4, 2023

Featured Image: Badminton Association of Malaysia


Olimpik 2020: Zii Jia Akui Sedikit Bimbang Bertemu Pemain China

Pemain badminton perseorangan lelaki negara, Lee Zii Jia mengakui sedikit bimbang sekiranya bertemu dengan pemain China, Chen Long atau Shi Yu Qi dalam temasya Sukan Olimpik Tokyo 2020.

Kebimbangan itu hadir kerana Zii Jia tidak mengetahui prestasi semasa atau tahap kecergasan kedua-dua pemain tersebut yang tidak menyertai dalam mana-mana kejohanan utama kebelakangan ini.

Walaupun mempunyai sedikit kebimbangan, atlet kelahiran Alor Setar, Kedah ini memaklumkan dirinya tidak sabar untuk beraksi bertemu kedua-duanya di dalam gelanggang kelak.

“Saya memang memikirkan mengenai pemain perseorangan dari negara lain yang akan turun beraksi di sana nanti terutama dari China.

“Ini situasi kali pertama pemain (China) yang akan turun di Olimpik tapi belum beraksi di mana-mana kejohanan,” katanya seperti dipetik daripada Harian Metro.

Lee Zii Jia Raih Kejuaraan Sulung All EnglandLee Zii Jia mencipta kejutan dengan menumpaskan juara bertahan, Viktor Axelsen untuk merangkul kejuaaran dalam kejohanan All England buat kali pertama dalam kariernya.Artikel penuh ➡ https://t.co/8m3A8Mzm2J#AllEnglandOpen2021 pic.twitter.com/3kla0DYOzx

Sementara itu, pemain berusia 23 tahun ini menjadikan kejayaan merangkul kejuaraan Seluruh England pada bulan Mac lalu sebagai bekalan untuk berentap dalam temasya Sukan Olimpik yang disertainya buat pertama kali ini.

“Kita tidak tahu tahap mereka sekarang dan perlu bersedia untuk berdepan mereka nanti.

“Bagaimanapun, saya masih mempunyai keyakinan selepas muncul juara Seluruh England tahun ini.

“Aura dan permainan konsisten ini akan di bawa sebagai bekalan apabila tiba di Tokyo nanti.

“Saya juga tidak fikir mengenai status bukan pilihan ataupun pemain pilihan, yang penting fokus kepada diri sendiri,” katanya lagi.

Untuk makluman semua, pada ketika ini, Zii Jia menduduki tangga kelapan dunia dalam ranking perseorangan lelaki yang dikeluarkan oleh Persekutuan Badminton Dunia (BWF).

Featured Image: Lee Zii Jia Facebook


Kejohanan Olahraga Dunia B-20: Azeem Tamatkan Larian 100m Akhir Di Tempat Ke-5

Tiada sebarang kilauan pingat dapat dibawa pulang pelari muda negara, Muhammad Azeem Mohd Fahmi daripada acara pecut 100 meter (m) lelaki Kejohanan Olahraga Dunia Bawah 20 Tahun (B-20).

Ini berikutan pelari berusia 18 tahun menamatkan larian peringkat akhir ditempat kelima di belakang Letsile Tebogo (Botswana), Bougie Nkrumie (Jamaica), Benjamin Richardson (Afrika Selatan) dan Puripol Boonson (Thailand).

Pemenang pingat emas, Letsile menamatkan larian dengan catatan masa 9.91 saat (s) yang merupakan sebuah rekod dunia baharu bagi kategori umur bawah 20 tahun.

Dengan catatan 10.14s, @_azeemf berjaya mendapat tempat kelima dalam final 100m @WorldAthletics U20 di Cali, Colombia! Tahniah Azeem Fahmi!#WorldAthleticsU20 #DemiMalaysia pic.twitter.com/7HPAEcOoo3

— Reezal Merican (@reezal_merican) August 2, 2022

Sementara itu, Bouwahjgie yang memenangi pingat perak pula merekodkan masa larian 10.02s yang menjadi rekod baharu negaranya bawah 20 tahun. Manakala, pemenang pingat gangsa, Benjamin pula merekodkan masa 10.12s

Pencabar terdekat Azeem dari negara jiran tetangga, Puripol yang berusia 16 tahun menamatkan larian di tempat keempat turut merekodkan catatan masa 10.12s.

Azeem pula menamatkan larian tersebut dengan catatan masa 10.14s.

Perjalanan Azeem di kejohanan ini akan diteruskan dengan satu lagi acara iaitu pecut 200m lelaki. Dia akan mula beraksi untuk acara ini pada hari esok, bermula jam 12.25 tengah malam nanti.

Featured Image: Instagram Azeem Fahmi


TRW Kelantan FC Miliki Resort di Pulau Langkawi Untuk Jana Pendapatan Sendiri

Pasukan TRW Kelantan FC mengumumkan membuka perniagaan resort tersendiri dalam usahanya untuk menjana pendapatan kepada kelab berpangkalan di Kota Bharu itu.

Terletak di kawasan peranginan terkenal tanah air iaitu di Pantai Cenang, Pulau Langkawi, ia dikenali sebagai The Red Warriors Resorts dan dijalankan secara patuh syariah.

Perkembangan ini dimaklumkan menerusi laman sosial mereka secara rasmi pada hari ini.

Sementara itu dalam makluman yang sama, pihak kelab turut menjanjikan untuk melancarkan Kad TRW untuk semua penyokong TRW Kelantan FC sekaligus bakal memberikan diskaun istimewa kepada pemegangnya.

Kepada yang berminat untuk menginap di resort ini, anda boleh menempahnya menerusi platform tempahan atas talian, Agoda atau boleh mengunjungi laman Facebook Pages mereka, The Red Warriors Resort Langkawi.

Featured Image: TRW Kelantan FC


Kenny Pemain Utiliti Terbaik Malaysia, Silap-Silap Main GK Pun ‘Perform’ – Stanley

Ketua Pegawai Eksekutif (CEO) Kuala Lumpur City (KL City), Stanley Bernard menggambarkan pemain tengah yang baru sahaja ditandatangani pasukannya, Kenny Pallraj sebagai pemain utiliti terbaik di Malaysia pada ketika ini.

Walaupun posisi kebiasaannya adalah pemain tengah bertahan (defensive midfielder) tetapi ketika bersama Perak dan skuad kebangsaan, Kenny pernah diturunkan di beberapa posisi lain termasuk sebagai pemain sayap.

Disebabkan itu, Stanley pantas mengambil peluang untuk mengikat pemain berusia 28 tahun ini apabila mengetahui statusnya telah bertukar menjadi pemain ejen bebas setelah dilepaskan skuad The Bos Gaurus, baru-baru ini.

“Kenny ini kita tahu dia tidak akan meninggalkan Perak tetapi saya pantas mengambil peluang untuk menandatanganinya apabila (dia) menjadi free agent,”

“Kenny boleh dikatakan sebagai pemain utiliti terbaik di Malaysia, semua posisi yang dimainkannya boleh ‘perform’, silap-silap diturunkan sebagai penjaga gol pun dia boleh bermain,” ulasnya mengenai Kenny ketika dihubungi oleh Sukanz, hari ini.

Bukan seorang sahaja pemain Perak yang diikat oleh Stanley pada jendela perpindahan kali ini. Untuk menambahkan lagi bisa di bahagian sayap, skuad ibu kota yang dibimbing oleh Bojan Hodak ini turut menandatangani pemain sayap, J. Partiban.

Selain daripada memiliki kepantasan, Partiban yang bakal menjengah usia 28 tahun pada november kelak cukup dikenali dengan kemampuan untuk bermain di kedua-dua bahagian sayap serta mempunyai naluri untuk menjaringkan gol.

“Partiban dah lama (diintai), daripada awal musim (lagi) kerana kita mahukan seorang pemain sayap yang berkualiti, (kemampuannya) amat ditagih oleh KL City,” tambah Stanley lagi.

Stanley turut memaklumkan, usaha untuk mendapatkan kedua-dua pemain ini bukanlah mudah seperti yang disangka. Bekas pengulas ini berkongsikan sebanyak enam pasukan berebut untuk mendapatkan khidmat Kenny dan Partiban.

Bagaimanapun, visi dan pelan jangka masa panjang yang ingin diusahakan oleh Stanley di KL City menjadi ‘tawaran besar’ yang menarik minat kedua-dua pemain ini untuk menurunkan tandatangan masing-masing di atas kontrak bersama KL City.

“Kami tidak mempunyai kewangan yang besar tetapi kita mendapatkan mereka untuk pelan jangka masa panjang, bukan sekadar (menggunakan khidmatnya) untuk tahun ini atau tahun depan,”

“Saya berpendapat Partiban dan Kenny ini bukan jenis nak tukar kelab (dengan kerap), kalau boleh haritu dia tak mahu keluar daripada Perak,”

“Mereka mahukan sesuatu yang boleh mereka panggil rumah (home), mungkin itu yang mereka rasakan apabila saya membentangkan visi (dan) pelan jangka masa panjang KL City,” katanya.

Featured Image: JOHOR Southern Tigers


Apa Kata Keluarkan Maguire Daripada Skuad – Patrice Evra

Bukan berniat untuk mengkritik mana-mana individu namun bekas pemain Manchester United, Patrice Evra menyarankan agar Harry Maguire ‘direhatkan’ daripada skuad.

Saranan ini keluar daripada mulut Evra selepas beliau kecewa menyaksikan Manchester United dimalukan 6-1 oleh Tottenham Hotspur dalam aksi Liga Perdana Inggeris (EPL) tengah malam tadi.

Dan sepanjang perlawanan yang berlangsung di Old Trafford itu, Maguire menjadi punca kepada beberapa kesilapan di benteng pertahanan sekaligus memberikan peluang kepada Spurs menjaringkan gol.

"I really would like to end my contract with Sky – I know you have to have some filter when you talk on TV." 😳Patrice Evra's emotional post-match thoughts following #MUFC's 6-1 defeat to Spurs is a *MUST WATCH*! 😮🟥 pic.twitter.com/dEy4w5GJgD

“Gary Neville pernah berkata, kapten Maguire memerlukan rehat untuk berkhidmat dengan pasukan kebangsaan, kami sentiasa bercakap mengenai dia perlu mencari pasangan yang sesuai, apa kata kali ini kita keluarkan dia dari skuad?

“Saya tidak mahu mula mengkritik pemain. Saya adalah individu yang pernah berada di sana ia memang sukar.

“Malam ini (pagi tadi) tidak ada seorang pun boleh bagi alasan. Mereka ternyata membuatkan penyokong United kecewa.

“Saya tidak kisah mengenai keputusan kerana pernah dikalahkan 6-1 namun kali ini kisahnya sama saja setiap tahun. Saya sudah dapat rasakan apa yang penyokong United rasakan,” katanya selepas daripada tamat perlawanan kepada Sky Sports.

Untuk rekod, ini bukanlah kali pertama skuad yang terkenal dengan julukan terkenal Red Devils ini tewas dengan keptusan 6-1 dalam saingan EPL.

Pada oktober 2011, Manchester United turut merekodkan kekalahan 6-1 di tangan jiran setempat, Manchester City .


Korea Masters: Pemain Muda Jepun Singkir Joo Ven Di Separuh Akhir

Perjalanan perseorangan lelaki bebas (independent) negara, Soong Joo Ven dalam saingan Korea Masters 2022 – Jelajah Dunia Super 300 BWF -terhenti di peringkat separuh akhir.

Pemain berusia 26 tahun yang berada di ranking ke-68 dunia  ini terpaksa akur tumpas kepada pemain muda Jepun, Kodai Naraoka, 20 tahun, ranking ke-47 dunia, sebentar tadi.

Dalam perlawanan tersebut, Joo Ven tumpas pada set pertama dengan skor 17-21. Bagaimanapun, Joo Ven berhasil bangkit mencipta kemenangan pada set kedua dengan skor 23-21.

2022 Gwangju YONEX Korea MastersMS – Semi final21 21 21 🇯🇵Kodai NARAOKA🏅17 23 11 🇲🇾Joo Ven SOONG

🕗 in 85 minutes https://t.co/85sWgU0gxd

— BWFScore (@BWFScore) April 16, 2022

Akan tetapi, di set penentuan, Naraoka dilihat lebih mendominasi permainan dan pertarungan tersebut berhasil dimenanginya dengan kutipan mata yang cukup jauh iaitu 21-11.

Berdasarkan kepada catatan masa, pertarungan melibatkan kedua-dua pemain ini berlangsung dalam tempoh menghampiri satu jam dan 30 minit permainan.

Untuk makluman semua, ini merupakan pertemuan kedua melibatkan Joo Ven dan Naraoka di pentas antarabangsa. Pertembungan yang pertama lalu dalam saingan China Masters 2017 memihak kepada Joo Ven.

Sementara itu, Naraoka yang mara ke pentas akhir akan membuat perhitungan dengan pemain tuan rumah, Jeon Hyeok-jin (ranking ke-995) bagi merebut kejuaraan dalam kategori perseorangan lelaki Korea Masters, pada hari esok.

Featured Image: Badminton Association of Malaysia


Ranking BWF: Kisona Hampiri Kelompok 40 Perseorangan Wanita Terbaik Dunia

Kemaskini ranking dunia oleh Persekutuan Badminton Dunia (BWF) pada hari ini bukan sahaja memperlihatkan satu lonjakan terhadap kedudukan perseorangan wanita No.1 negara, Kisona Selvaduray.

Bahkan kemaskini bagi minggu ke-43 sebentar tadi meletakkan pemain berusia 24 tahun ini semakin menghampiri kelompok 40 terbaik dunia – tertinggi pernah dicapai dalam kariernya.

Tinjauan di laman sesawang rasmi BWF menyaksikan Kisona, kini, berada di tangga ke-41 dunia – peningkatan sebanyak empat anak tangga berbanding minggu lalu.

Untuk makluman, kemaraannya sehingga ke peringkat suku akhir saingan Indonesia Masters – Jelajah Super 100 BWF pada minggu lalu menjadi pencetus kepada peningkatan tersebut. Ia memberikannya 3,030 mata sekaligus mengumpul 35,109 mata secara keseluruhan.

Sementara itu, tiada perubahan dikesan melibatkan seorang lagi perseorangan wanita negara iaitu Goh Jin Wei – kekal di tangga ke-44 dunia – biarpun terkandas seawal Pusingan 32 dalam kejohanan yang sama, pada minggu lepas.

Manakala pemain senior, Soniia Cheah yang turut mengambil bahagian dalam kejohanan Indonesia Masters tetapi tidak dapat meneruskan permainan di set kedua pada Pusingan 32 memberikan kesan negatif terhadap rankingnya dengan penurunan empat anak tangga sekaligus menduduki tangga ke-84 dunia pada minggu ini.

Akhir sekali, satu peningkatan ketara dikesan melibatkan perseorangan wanita muda negara iaitu Myisha Mohd Khairul. Pemain berusia 20 tahun ini hanya beraksi di Pusingan 32 sebelum terpaksa akur tumpas kepada pemain tuan rumah.

Namun begitu, aksinya di peringkat itu sudah memadai untuk mencetuskan lonjakan sebanyak 21 anak tangga dan meletakkannya di ranking ke-148 dunia pada minggu ini.

Featured Image: Badminton Association of Thailand


SPOTV NOW Tawar Percubaan Percuma Selama 2 Minggu

Aplikasi penstriman sukan milik SPOTV iaitu SPOTV NOW menawarkan percubaan percuma yang membolehkan peminat sukan menonton siarang langsung serta konten premium selama dua minggu apabila mendaftar dari 16 hingga 29 Januari 2023.

Antara acara sukan yang dapat ditonton secara langsung ketika tempoh percubaan percuma itu adalah perlumbaan Formula E yang berlangsung Diriyah, Arab Saudi (27-28 Januari) dan Hyderabad, India (11 Februari) serta All Elite Wrestling (AEW).

Siaran AEW dapat ditonton setiap hari Khamis, 6 petang (Dynamite) dan Sabtu, 6 petang (Rampage).

Selain siaran langsung acara sukan yang dinyatakan di atas, pelanggan juga dapat menyaksikan acara sukan secara on-demand dan kandungan eksklusif di SPOTV NOW di mana-mana dan bila-bila masa sahaja.

Dimaklumkan, jika pelanggan mendaftar pada 29 Januari, percubaan percuma ini akan tamat pada 11 Februari.

Selepas tamat percubaan percuma, para pelanggan boleh memilih untuk melanggan akaun premium pada harga RM8.90 sebulan.

Aplikasi SPOTV NOW ini ditawarkan di Malaysia, Hong Kong, Indonesia, Filipina, dan Singapura menerusi muat turun di Google Play Store dan App Store.

Untuk makluman, SPOTV merupakan saluran televisyen No.1 di Korea Selatan yang kini bersiaran di serata asia tenggara dan asia timur yang menyiarkan acara sukan terkenal seperti MotoGP, Wimbledon, US Open (tenis), The Masters, The Open Championships (golf), World Table Tennis, Badminton World Federation Events serta sukan popular di asia termasuk Korean Baseball League (KBO) dan V.League Japan (bola tampar).


FAM, Malaysia Airlines Dedah ‘Livery’ Harimau Malaya Pada Pesawat Airbus 330-300

Persatuan Bola Sepak Malaysia dan Malaysia Airlines mendedahkan ‘livery’ khas yang memaparkan lukisan Harimau Malaya dan Jalur Gemilang pada badan pesawat Airbus 330-300 secara rasmi, pada hari ini.

Pelancaran ‘livery’ ini menandakan hubungan rapat antara badan induk bola sepak negara itu bersama syarikat penerbangan negara selaku rakan penerbangan rasmi FAM.

Majlis pelancaran tersebut disempurnakan oleh Presiden FAM, Datuk Haji Hamidin Mohd Amin dan Ketua Pegawai Eksekutif (CEO) Malaysia Airlines Berhad, Kapten Izham Ismail di Kompleks Kejuruteraan Malaysia Airlines Berhad, tengah hari tadi.

Difahamkan rekaan ‘livery’ yang memaparkan lukisan haiwan yang sinonim dengan skuad kebangsaan Malaysia itu dihasilkan oleh Dr. Mohamed Razeef bin Abdul Razak dan Dr. Verly Veto Vermol dari Kolej Seni Kreatif UiTM dengan kerjasama FAM.

Featured Image: Football Association of Malaysia


Neymar Tinggalkan Nike, Ucap Selamat Datang Puma

Puma mengumumkan menandatangani kontrak jangka masa panjang bersama pemain bintang Brazil, Neymar dan juga syarikat pemegang hak imejnya, NR Sports, hari ini.

Welcome to the fam @neymarjr #KingIsBack pic.twitter.com/aMPnipZXj9

Dengan pengumuman ini, penyerang berusia 28 tahun itu secara rasminya menamatkan kerjasama 15 tahun bersama Nike sebelum ini.

Sejajar dengan makluman ini, Neymar dijangka akan menyarung but legenda syarikat sukan terbabit iaitu Puma King untuk saingan baharu bola sepak musim 2020/21.

Ia sekaligus mengikut jejak langkah legenda terkemuka dalam sejarah bola sepak dunia seperti Pele, Cruyff, Matthaus, Eusebio dan Maradona menyarung but yang sama.

Selain itu, Neymar yang merupakan pemain Paris Saint-Germain (PSG) turut dilantik sebagai duta Puma. Dia akan menggayakan dan mempromosikan segala pakaian jenama Puma termasuk sukan-sukan lain seperti bola keranjang dan sebagainya.


Kecederaan Membantutkan Misi Besar Nik Sharif Bersama Selangor

Perpindahan pemain sayap, Nik Muhammad Sharif Haseefy atau dikenali sebagai Nik Sharif dari Pahang ke Selangor sepatutnya menjadi satu anjakan paradigma buat karier pemain berusia 24 tahun, musim ini.

Malangnya, pemain yang diumumkan menyertai skuad Red Giants pada Disember tahun lalu, kempunan untuk merekodkan sebarang penampilan bersama Selangor apabila dia mengalami kecederaan buku lali ketika sesi latihan pramusim, mac lalu.

Kecederaan tersebut memaksa Nik Sharif berehat panjang antara 6-8 minggu sekaligus membuatkannya terlepas 13 perlawanan Liga Super yang telah berlangsung setakat ini.

Bagaimanapun, perkembangan terbaru menyaksikan Nik Sharif telah pulih daripada kecederaan tersebut. Selain daripada menyertai latihan bersama skuad simpanan, Selangor 2, Nik Sharif juga telah diturunkan dalam satu perlawanan persahabatan melibatkan Selangor menentang Melaka United, baru-baru ini.

🗣 Coach Karsten on Nik Sharif 🗣"Nik Sharif is a gifted player. He possesses good technique and has a great vision in reading the the game despite his young age. pic.twitter.com/rQ2dBMxEjb

“Kali terakhir saya beraksi dalam aksi kompetitif ketika Piala Malaysia musim lepas, dan perlawanan persahabatan ketika menentang Melaka tempoh hari adalah yang pertama untuk saya akhirnya sentuh bola selepas lama berehat.

“Pernah juga bersaing dengan skuad Selangor 2, tetapi bagi saya itu belum mencapai tahap intensiti yang tinggi tetapi ketika lawan Melaka, baru saya dapat rasakan yang saya masih lagi kurang cergas dan itu yang saya perlukan sekarang.

“Mula-mula saya datang ke Selangor adalah dengan misi yang besar, tetapi bila dah cedera, memang tak boleh nak buat apa, yang penting saya memang nak cabar diri saya keluar daripada zon selesa dan harap dapat diberi peluang beraksi lebih kerap selepas ini,” katanya.

"Setiap kali saya tengok game Selangor, saya tak boleh terima yang saya terpaksa duduk luar.." Saksikan klip perjalanan proses pemulihan Nik Sharif untuk kembali ke pasukan utama Red Giants. Awesome recovery work, Helber Richard & team!#KitaAdalahSatu #RoadToRecovery pic.twitter.com/Yw2ouizVzX

Pemain yang memulakan karier bersama Pahang ini turut mengakui berhadapan dengan emosi yang kurang stabil ketika peringkat awal mengalami kecederaan namun dia tampil semakin positif setelah pulih dan mula menjalani latihan bersama skuad senior.

Penghujung musim lalu, pemain muda ini antara yang mencuri tumpuan para peminat bola sepak tempatan apabila menjaringkan 3 gol dan merekodkan 2 ‘assist’ dalam tiga perlawanan terakhir Liga Super musim lalu.

Untuk makluman semua, saingan Liga Super kembali bersambung pada Sabtu ini dan Selangor dijadualkan bertemu seteru Lembah Klang mereka, Kuala Lumpur City (KL City) di gelanggang lawan, Stadium Bola Sepak Kuala Lumpur, Cheras.


MAKAF Umum 6 Atlet Karate Ke Sukan Asia, Sasar Satu Emas

Persekutuan Karate Malaysia (MAKAF) mengumumkan senarai enam atlet yang akan memikul cabaran negara pada temasya Sukan Asia Hangzhou, China dari 23 September hingga 8 Ogos depan.

Presidennya, Datuk Nur Azmi Ahmad berkata, enam atlet yang dipilih terdiri daripada empat lelaki dan dua wanita bertanding dalam acara kumite mengikut kategori masing-masing.

Menurutnya, enam atlet karate lelaki yang dipilih ialah Muhammad Arif Afifuddin (kumite lelaki 84kg), H. Sureeya Shankar (kumite lelaki 60kg), S. Prem Kumar (kumite lelaki 55kg) dan R. Sharmendran (kumite lelaki bawah 75kg).

Beliau berkata, dua atlet karate wanita yang menjadi sandaran MAKAF ialah P. Madhuri (kumite wanita 55kg) dan C. Shahmalarani (kumite wanita bawah 50kg).

Menurutnya, keputusan memilih enam atlet tersebut dibuat selepas mengadakan perbincangan dengan tiga jurulatih skuad karate negara.

“MAKAF mensasarkan hanya satu pingat emas pada temasya Sukan Asia di Hangzhou, China September ini dan sasaran ini adalah realistik setidak-tidaknya.

“Persiapan rapi akan dilakukan untuk enam atlet karate negara yang terpilih bagi menjalani latihan di Maghribi, Tunisia dan sebuah negara di Eropah,” ujarnya kepada pemberita ketika ditemui di Kejohanan Karate Asia ke-19 berlangsung di Pusat Perdagangan Antarabangsa Melaka (MITC), Ayer Keroh baru-baru ini.

Nur Azmi berkata, skuad karate negara mempunyai tempoh dua bulan dalam membuat persiapan rapi bagi persediaan mengharungi cabaran getir di Sukan Asia nanti.

Menurutnya, MAKAF berkemungkinan besar akan membuat perubahan kategori atlet yang bertanding mengikut kesesuaian acara yang dipertandingkan nanti.

Katanya, perubahan itu akan diputuskan oleh Jawatankuasa Teknikal selepas menilai prestasi kesemua 16 atlet karate negara yang bertanding di Kejohanan Karate Asia ke-19 yang sedang berlangsung di MITC.

Ujarnya, perubahan itu amat penting buat enam atlet karate dapat menyumbang satu pingat emas yang disasarkan.

“Sebagai contoh, jika prem boleh kekal bertanding bagi berat badan 75kg kita akan kekalkan begitu juga kalau Sureeya Shankar boleh ke berat 55kg daripada 60kg kita akan turunkan,” jelasnya.


Roger Federer Akan Bersara Dari Kerjaya Tenis

Roger Federer hari ini mengumumkan beliau akan bersara dari sukan tenis.

Beliau sebelum ini pernah menjadi juara kejohanan sebanyak lebih 20 kali, dan kini berusia 41 tahun. Namun, untuk hampir tiga tahun kebelakangan ini, Roger Federer menghadapi masalah melibatkan lutut. Ini sekaligus menyukarkan beliau memberikan prestasi permainan yang sepenuhnya kepada peminat dan juga pihak lawan.

Dalam tempoh 24 tahun bermain tenis ini, Roger Federer telah memainkan lebih 1500 perlawanan.

Acara Laver Cup pada minggu hadapan yang akan diadakan di London akan menjadi acara terakhir disertai beliau sebelum bersara.

To my tennis family and beyond,

— Roger Federer (@rogerfederer) September 15, 2022


Skuad Singapura B-22 Ikut Jejak Harimau Muda Tidak Sertai Sukan Asia 2022

Skuad Harimau Muda kendalian E. Elavarasan bukanlah satu-satunya pasukan yang tidak akan menyertai temasya Sukan Asia 2022 di Hangzhou, China bermula 23 September hingga 8 Oktober kelak.

Terbaharu, skuad bola sepak lelaki bawah 22 tahun (B-22) negara seberang tambak, Singapura B-22 mengesahkan turut mengambil keputusan yang sama seperti Malaysia.

Perkembangan ini disahkan sendiri oleh badan induknya, Persatuan Bola Sepak Singapura (FAS) pada hari ini selepas perbincangan dengan Sport Singapore (SportSG – badan berkanun di bawah Kementerian Belia, Komuniti dan Budaya Singapura) dan Majlis Olimpik Singapura (SNOC).

Sport Singapore (SportSG), the Singapore National Olympic Council (SNOC), and the FAS, has reached a decision that the Men’s U22 football team will not participate in the Hangzhou Asian Games 2022 in September 2023.

Read here for more details➡ https://t.co/0OKQG1eILU pic.twitter.com/mnUipxVBLD

— FAS (@FASingapore) July 11, 2023

Difahamkan, SportSG menyatakan sokong terhadap keputusan ini sementara SNOC pula tidak membuat sebarang bantahan.

Dimaklumkan, keputusan untuk tidak menyertai Sukan Asia 2022 ini selari salah satu cadangan daripada dalam Pascanilai Bola Sepak Sukan SEA 2023 yang dikeluarkan pada minggu lalu – memfokuskan kepada dua kejohanan iaitu Sukan SEA dan Kelayakan Piala Asia B-23 2024.

Pada masa yang sama, temasya Sukan Asia pula jatuh di luar kalendar FIFA serta dianjurkan dalam bulan yang sama dengan Kelayakan Piala Asia B-23 2024 terbabit.

Sebagai perbandingan, alasan terbabit sama seperti yang dimaklumkan oleh Persatuan Bola Sepak Malaysia (FAM) apabila membuat keputusan yang sama sekitar Februari lalu.

Ironinya, FAS dalam kenyataan yang sama membuat keputusan bahawa skuad bola sepak wanitanya akan kekal mengambil bahagian dalam temasya Sukan Asia terbabit.